Pöytäkirja 22.08.2016/Pykälä 43\nLiite 1.1. Yhtenäinen peruskoulu -loppuraportti (KV 22.8.2016)\nLiite 1.2. Yhtenäinen peruskoulun työryhmän tausta-aineisto (KV 22.8.2016)\nLiite 2. Arkkitehdin tilaselvitys sekä lisäselvitykset vaihtoehdoista A-3 ja A-4 (KV 22.8.2016)\nLiite 3. Arvio eri vaihtoehtojen taloudellisista vaikutuksista (KV 22.8.2016)\nLiite 4. Laskelma käyttökustannuksista eri vaihtoehdoissa (KV 22.8.2016)\nLiite 5. Vaikutusten arviointi nykytilan ja yhtenäiskouluvaihtoehdon (B-C) osalta eri näkökulmista (KV 22.8.2016)\nOheismateriaali 1. Eriävät mielipiteet, SOV 8.6.2016 §42, Perusopetuksen yhtenäiskoulu (KV-STF 22.8.2016)\nOheismateriaali 4. Taito- ja taideaineiden opettajien kannanotto perusopetuksen yhtenäiskoulusta (KV-STF 22.8.2016)\nKV 22.08.2016 § 43\n1. Käsittelyt lautakunnassa ja kaupunginhallituksessa\nSeuraavassa on esitetty perusopetuksen yhtenäiskouluasian käsittelyvaiheet suomenkielisessä opetus- ja varhaiskasvatuslautakunnassa sekä kaupunginhallituksessa:\nSOV 7.4.2014 § 23\nLautakunta käy keskustelua yhtenäisestä peruskoulusta ja koulujen käyttäjien vaihtamisesta siten, että Kauniaisten lukio siirtyisi Mäntymäelle ja Mäntymäen koulu siirtyisi Kasavuoren koulukeskukseen. Yhtenäistä perusopetuksen koulua ja koulurakennusten käyttäjien vaihtamista päätettiin käsitellä uudelleen lautakunnan kokouksessa 23.4.2014.\nAsukasilta yhtenäisestä peruskoulusta ja koulurakennusten käyttäjien vaihtamisesta päätettiin pitää Mäntymäen koulussa 15.4.2014. Nuorisovaltuusto käsitteli asiaa kokouksessaan 5.5.2014.\nKH 15.4.2014 § 92\nKH päätti asettaa työryhmän selvittämään ja valmistelemaan yhtenäisen peruskoulun perustamista ja lukioiden toimintaedellytysten ja yhteistyön kehittämistä.\nTyöryhmään nimettiin KH:n edustaja ruotsinkielisessä opetus- ja varhaiskasvatuslautakunnassa Stefan Stenberg ja suomenkielisessä opetus- ja varhaiskasvatuslautakunnassa Tiina Rintamäki-Ovaska, lautakuntien puheenjohtajat Irmeli Viherluoto-Lindström ja Johan Johansson sekä valtuuston II varapuheenjohtaja Juha Pesonen. Puheenjohtajaksi nimettiin Stefan Stenberg. Työryhmän sihteeriksi kutsuttiin sivistystoimenjohtaja Heidi Backman.\nLisäksi KH päätti yhtenäiskoulukysymyksen valmisteluun liittyen, että lähtökohdaksi tulee ottaa, että koulurakennukset säilyvät nykyisessä käytössään.\nKH 6.5.2015 § 108\nTyöryhmä luovutti loppuraporttinsa sekä tausta-aineiston (liite 1) KH:n käsiteltäväksi.\nKH päätti merkitä tiedoksi yhtenäistä peruskoulua selvittäneen työryhmän loppuraportin ja pyytää siitä lausunnot opetus- ja varhaiskasvatuslautakunnilta KH:n 15.4.2014 asettaman työryhmän toimeksiannon mukaisesti ottamalla lähtökohdaksi koulurakennusten säilymisen nykyisessä käytössä.\nLisäksi KH päätti pyytää koulurakentamiseen erikoistuneelta arkkitehdilta selvityksen tila- ja tilatarveratkaisuista ja niiden aiheuttamista kustannuksista, mukaan lukien Kasavuoren koulukeskuksen tilankäytön tehostamismahdollisuuksien selvittäminen.\nKH nimesi selvitystä ohjaamaan sivistystoimenjohtajan ja yhdyskuntatoimenjohtajan.\nKH 23.11.2015 § 234\nKH päätti palauttaa tilaselvityksen vaihtoehto D:n selvittämiseksi:\n- yhtenäinen peruskoulu Mäntymäellä (1-9)\n- laajennettu lukio Kasavuoressa,\nsekä pyytää arkkitehdiltä tästä vaihtoehdosta tilaselvitys ja kustannusarviot.\nKH 20.1.2016 § 5\nKH päätti palauttaa asian tila- ja tilatarveselvityksen sekä investointiarvion tekemiseksi vaihtoehdoista:\nKasavuoressa sekä yläkoulu että lukio 450 oppilasta, minkä suuruinen yläkoulu silloin voisi olla\nKasavuoressa sekä yläkoulu että lukio 500 oppilasta, minkä suuruinen yläkoulu silloin voisi olla.\nSamalla tuli selvittää vaihtoehtojen käyttökustannusvaikutukset.\nKH 27.4.2016 § 77\nKH päätti merkitä edellä selostetun sekä esityslistan liitteenä olevien Kasavuoren koulukeskuksen ja Mäntymäen koulun tilaselvityksen ja yhtenäiskouluraportin tiedoksi ja saattaa raportit suomenkielisen opetus- ja varhaiskasvatuslautakunnan käsiteltäväksi.\nLautakuntaa pyydetään antamaan koulujen kehittämisselvityksistä lausuntonsa ja järjestämään yhdessä KH:n kanssa oppilaiden huoltajille kuulemistilaisuuden.\nLisäksi KH totesi, että\nKH:n ja opetus- ja varhaiskasvatuslautakunnan järjestämä kuulemistilaisuus oppilaiden huoltajille (katso kappale 5).\nSOV 8.6.2016 § 42\nPuheenjohtaja Viherluoto-Lindström ehdotti jäsen Nysténin ja jäsen Grönblomin kannattamana, että päätösehdotukseen lisätään lausunto koulujen kehittämisselvityksistä.\nKaupunginhallituksen lautakunnalta pyytämä lausunto koulujen kehittämisselvityksistä:\nJäsen Miettinen ja jäsen Leppänen jättivät päätöksestä eriävän mielipiteen (oheismateriaali 1).\nKH 15.6.2016 § 116\n3. Tilavaihtoehtojen selvitykset\nTyöryhmän esiteltyä loppuraporttinsa KH (6.5.2015) päätti pyytää koulurakentamiseen erikoistuneelta arkkitehdilta selvityksen tila- ja tilatarveratkaisuista ja niiden aiheuttamista kustannuksista, mukaan lukien Kasavuoren koulukeskuksen tilankäytön tehostamismahdollisuuksien selvittäminen. Tehtävään otettiin arkkitehti Juha Heino (Arkkitehdit Korolainen & Heino Oy), joka on mukana Kasavuoren meneillään olevassa kiinteistökorjauksessa ja laajennusrakentamisessa. Arkkitehdin tilaselvityksessä ovat seuraavat seitsemän vaihtoehtoa:\nNykyinen toiminta jatkuu Kasavuoressa, lukiossa 400 opiskelijaa, yläkoulussa nykyinen oppilasmäärä.\nNykyinen toiminta jatkuu Kasavuoressa, lukion oppilasmäärä kasvatetaan 500:n opiskelijaan, yläkoulussa nykyinen oppilasmäärä.\nNykyinen toiminta jatkuu Kasavuoressa, lukiossa 450 opiskelijaa, yläkoulussa 285 oppilasta.\nNykyinen toiminta jatkuu Kasavuoressa, lukiossa 500 opiskelijaa, yläkoulussa 230 oppilasta.\nKasavuoreen sijoitetaan yhtenäinen peruskoulu (B) ja Mäntymäkeen sijoitetaan lukio, lukiossa 500 opiskelijaa (C).\nMäntymäkeen sijoitetaan yhtenäinen peruskoulu ja Kasavuoreen sijoitetaan lukio.\nLiitteenä 2 on arkkitehdin tilaselvitys sekä lisäselvitykset vaihtoehdoista A-3 ja A-4.\nYhtenäiskoulua käsittelevät ensimmäiset laskelmat ja arviot vaihtoehdoista A-1, A-2 ja B+C (2014) tehtiin lukuvuoden 2012 - 2013 oppilasmääriin perustuen. Muutoksia vuonna 2014 tehtyihin laskelmiin on tullut seuraavissa kohdissa:\n- kauniaislaisten oppilaiden määrän kasvu\n- Kasavuoren laajennuksen toteutuminen\n- kotikuntakorvauksen suuruus 13-15 vuotiaista oppilasta\n- toiminnan kustannustaso\nSeuraavassa vaihtoehtoja on tarkasteltu kiinteistöjen näkökulmasta.\n(Nykyinen toiminta jatkuu Kasavuoressa, lukiossa 400 opiskelijaa, yläkoulussa nykyinen oppilasmäärä)\n(Nykyinen toiminta jatkuu Kasavuoressa, lukiossa 500 opiskelijaa, yläkoulussa nykyinen oppilasmäärä)\n(Kasavuoressa lukio 450 opiskelijaa, yläkoulussa 285 oppilasta)\n(Kasavuoressa lukio 500 opiskelijaa, yläkoulussa 230 oppilasta)\nVaihtoehto B + C\n(Kasavuoressa yhtenäinen peruskoulu, Mäntymäessä lukio 500 opiskelijaa)\n(Mäntymäkeen sijoitetaan yhtenäinen peruskoulu, Kasavuoreen lukio)\nYhtenäinen peruskoulu Mäntymäellä tarvitsee Opetushallituksen yhtenäiskoulun tilanormien mukaan tilaa 6 840 hym², josta oppimisen tiloja on 3 940 hym². Tilaa tarvitaan lisää sekä yleisopetukseen että aineopetukseen (mm. toinen liikuntasali, kotitaloustilat, tekninen työ, tekstiilityö). Lisäksi kirjastoa ja henkilökunnan tiloja täytyy laajentaa. Lisätilan tarve on yhteensä n. 5 000 m². Mäntymäen koulun ruokalan laajentaminen on huomioitu tässä luvussa. Lisärakentaminen vaatii kaavamuutoksen.\n4. Vaihtoehtojen kustannusarviot\nEnsin mainittu kustannusarvio on tilaselvityksen mukainen, toinen yhdyskuntatoimen arvio.\nVaihtoehtojen A-3 ja A-4 osalta on laskettu myös yläkoulun osalta menetetyt kotikuntakorvaukset *).\nLiite 3: Arvio eri vaihtoehtojen taloudellisista vaikutuksista\nLiite 4: Laskelma käyttökustannuksista eri vaihtoehdoissa\nKH:n ja suomenkielisen opetus- ja varhaiskasvatuslautakunnan yhdessä järjestämä kuulemistilaisuus pidettiin 23.5.2016 Kasavuoren koulukeskuksessa. Tilaisuuteen osallistui KH:n edustajien lisäksi lautakunnan jäseniä. Tilaisuudessa esiteltiin kaikki selvitetyt seitsemän eri vaihtoehtoa learning cafe -menetelmällä. Sivistystoimenjohtaja, opetuspäällikkö ja rehtorit esittelivät selvitettyjä vaihtoehtoja, joita kuulemistilaisuuteen osallistuneet kommentoivat swot-analyysia hyödyntäen. Kokouksen jälkeen huoltajilta on tullut sivistystoimenjohtajalle palautetta sähköpostitse. Yhteenveto palautteesta on oheismateriaalina 2 (vain KV:n jäsenille). Lisäksi tilaisuudessa tehty perusopetuksen yhtenäiskoulun SWOT-analyysi on oheismateriaalina 3 (vain KV:n jäsenille).\nOpettajien kuulemista varten suomenkielisissä peruskouluissa ja lukiossa tehtiin sähköinen kysely tammikuussa 2015 ja toukokuussa 2016. Vastaajia vuonna 2015 oli perusopetuksessa 58 ja lukiossa 29. Vuoden 2016 kyselyyn vastasi 41 perusopetuksen opettajaa ja 23 lukion opettajaa. Kyselyissä käytettiin samoja kysymyksiä ja mahdollisuutta avoimiin vastauksiin. Perusopetuksen opettajista 65,9 % oli sitä mieltä, että yhtenäinen perusopetus tukee oppilaan oppimista, kasvua ja hyvinvointia (2015: 63,8 %), 24,4 % ei osannut sanoa (2015: 27,6 %) ja kielteisesti vastasi 9,8 % (2015: 8,6 %). Vastaajista 41,5 % mielestä ala- ja yläkoulun tulisi siirtyä toimimaan samassa kiinteistössä (2015: 41,7 %), 26,8 % ei osannut sanoa (2015: 31,7 %) ja 31,7 % kanta oli kielteinen (2015: 26,7 %). Lukion opettajista 91,3 % kannattaa lukion siirtymistä Mäntymäen kiinteistöön (2015: 96,5 %).\nTaito- ja taideaineiden opettajat ovat esittäneet kirjallisen kannanoton (oheismateriaali 4) huolestaan opetustuntien riittävyydestä uuden tuntijaon astuessa voimaan sekä yhtenäisen peruskoulun ja lukion tuntikertymiin yhtenäiskouluselvityksiin liittyen.\nNuorisovaltuusto on lausunut yhtenäiskoulusta seuraavaa (14.6.2016): Nuorisovaltuusto kannattaa vaihtoehtoa B(+C) eli Kasavuoreen sijoitetaan yhtenäinen peruskoulu (B) ja Mäntymäkeen sijoitetaan lukio, lukiossa 500 opiskelijaa (C). Vaikka yhtenäiskoulu on kerralla iso menoerä, niin se on samalla investointi tulevaisuuteen. Peruskoulun on aina hyvä olla yhdessä, ja samalla lukio voitaisiin nähdä itsenäisenä toimijana. Valtuutetut kokevat, että lukiolaiselle oma rakennus on paljon houkuttelevampi vaihtoehto. Myös siirtymä ala-asteelta ylä-asteelle ei olisi niin iso jos koulut olisivat samassa rakennuksessa.\n6. Yhteenveto selvityksistä\nYhtenäiskoulualoitetta on selvitetty asetetun työryhmän ja tilaselvitystä tehneen arkkitehdin toimesta. Tilaselvitys (KH 23.11.2015 § 234 ja KH 20.1.2016 § 5) osoittaa, että kaikki vaihtoehdot ovat tilojen puolesta toteutettavissa. Ainoastaan vaihtoehto D on sellainen, joka edellyttää kaavamuutosta ja jossa piha-alueet eivät ole vaihtoehdon mukaiseen toimintaan riittäviä. Lisäksi vaihtoehto D:n ratkaisu on hintatasoltaan huomattavan kallis. Kasavuoren koulukeskus jää D-vaihtoehdossa Kauniaisten ja ympäröivän alueen lukiotarpeisiin liian suureksi. Ikäluokkakehitys alueella mahdollistaa nykyisten tietojen mukaan 500 opiskelijan lukion Kauniaisiin. Tilaselvitys osoittaa myös sen, että joitakin muutoksia koulurakennuksissa tarvitaan joka tapauksessa (Mäntymäen ruokalan laajennus ja Kasavuoren koulukeskuksen ruokalan akustointi). Mäntymäen koulun asemakaavamuutostarkastelun yhteydessä on alustavasti selvitetty lähialueen liikenneolosuhteita ja tiedossa olevien tulevaisuuden rakennushankkeiden sekä mahdollisen koulun käyttötarkoitusmuutoksen vaikutuksia liikennemääriin. Liikennemäärien muutosten ei ennakoida olevan niin merkittäviä, että ne muodostaisivat esteen lukion sijoittumiselle Mäntymäkeen. Lukion tarpeenmukainen pysäköinti on järjestettävissä koulun pihalle. Yhtenäiskoulun sijoittaminen Mäntymäkeen aiheuttaa tarpeen henkilökunnan pysäköintitilan lisäämiseen. Lisäksi tulee huomioida oppilasmäärän kasvun mukanaan tuoma huoltajien saattoliikenteen määrän lisääntyminen.\nLiitteessä 5 on tehty vaikutusten arviointia nykytilan ja yhtenäiskouluvaihtoehdon (B-C) osalta seuraavista näkökulmista: oppilas & huoltaja, organisaatio, opetus, tilat, kiinteistöjen kunnostamistarpeet, henkilöstö, käyttötalous, investoinnit.\nKuntalain 14 §:n mukaan valtuusto vastaa kunnan toiminnasta ja taloudesta sekä käyttää kunnan päätösvaltaa. Valtuuston päätösvaltaan kuuluu mm. kunnan hallinnon järjestäminen ja kunnan taloudellinen vallankäyttö.\nKH esittää KV:lle, että suomenkieliseen opetustoimeen perustetaan perusopetuksen yhtenäiskoulu, sekä toiminnan jatkamista erillisissä rakennuksissa ja lukion oppilasmäärän lisäämistä nykyisen rakennuksen sallimissa puitteissa.\nValt. Viherluoto-Lindström ilmoitti vastustavansa KH:n pohjaehdotusta, koska ehdotuksen taloudelliset vaikutukset puuttuvat ja ehdotti suomenkielisen opetus- ja varhaiskasvatuslautakunnan 8.6.2016 § 42 tekemän ehdotuksen mukaisesti, että suomenkieliseen opetustoimeen perustetaan perusopetuksen yhtenäiskoulu, ja että koulu sijoittuu Kasavuoren koulukeskukseen. Lisäksi hän ehdotti, että Kauniaisten lukio siirtyy toimimaan Mäntymäen koulun kiinteistöön ja että päätöstä edellyttävät toimenpiteet kustannuksineen sisällytetään vuoden 2017 talousarvioon.\nValtuutetut Peltovirta ja Alapappila kannattivat valt. Viherluoto-Lindströmin ehdotusta.\nMerkittiin, että asiakirjojen liitteessä 2 "Arkkitehdin tilaselvitys sekä lisäselvitykset vaihtoehdoista A-3 ja A-4 (KV 22.8.2016)" on vaihtoehtoa A-3 koskeva numerovirhe, eli lisäselvityksen ensimmäisen sivun neljännen kappaleen alun pitää kuulua "Lukion opiskelijamäärän nousu 450 opiskelijaan kasvattaa valtionosuuksien määrää 291 683 eurolla."\nValt. Miettinen ilmoitti kannattavansa yhtenäiskoulun perustamista, mutta ehdotti asian palauttamista lautakunnalle lisäselvityksiä varten muun muassa koska KH:n pohjaehdotuksesta puuttuvat ehdotuksen taloudelliset laskelmat ja vaihtoehtojen vertailu.\nPuheenjohtaja totesi, että valt. Miettisen palautusehdotus ei saanut kannatusta, jolloin se raukesi.\nKeskustelun kuluessa useat valtuutetut (Pesonen, Berg, Ant-Wuorinen, Jääskeläinen, Tuohioja, Nystén, Herkama) käyttivät puheenvuoron asiassa.\nValt. Ala-Reinikka ehdotti asian palauttamista jotta selvitettäisiin kiireellisessä järjestyksessä, mitä pedagogisia ja taloudellisia vaikutuksia ehdotuksella on sekä mihin säästötoimenpiteisiin on ryhdyttävä kaupungin talouden tasapainottamiseksi. Tällöin on myös selvitettävä miten monta lukiolaista voidaan ottaa Kasavuoren koulukeskukseen vastikään suoritetun laajennuksen jälkeen yläkoulun kokoa (342 oppilasta) pienentämättä sekä tämän lisääntyneen lukion oppilasmäärän vaikutus kaupungin talouteen.\nValt. Wahlstedt kannatti valt. Ala-Reinikan palautusehdotusta.\nPuheenjohtaja totesi asiassa tehdyn kannatetun palautusehdotuksen ja pyysi puheenvuorojen kohdistamista tähän.\nValt. Miettinen ehdotti valt. Ala-Reinikan palautusehdotukseen lisäystä vertailun tekemisestä myös muihin virkamiesten esittämiin vaihtoehtoihin.\nPuheenjohtaja totesi, että valt. Miettisen lisäysehdotus ei saanut kannatusta, jolloin se raukesi.\nPalautusehdotusta koskevassa äänestyksessä, jossa asian palauttamista kannattavat äänestivät "jaa" ja sitä vastustavat äänestivät "ei", palautusehdotus voitti äänin 33-1 (Alapappila), yhden valtuutetun (Berg) äänestäessä tyhjää.\nPuheenjohtaja totesi valtuuston päättäneen asian palauttamisesta ja asian käsittelyn päättyneen.\nKV päätti palauttaa asian jotta selvitettäisiin kiireellisessä järjestyksessä, mitä pedagogisia ja taloudellisia vaikutuksia ehdotuksella on sekä mihin säästötoimenpiteisiin on ryhdyttävä kaupungin talouden tasapainottamiseksi. Tällöin on myös selvitettävä miten monta lukiolaista voidaan ottaa Kasavuoren koulukeskukseen vastikään suoritetun laajennuksen jälkeen yläkoulun kokoa (342 oppilasta) pienentämättä sekä tämän lisääntyneen lukion oppilasmäärän vaikutus kaupungin talouteen.


Pimeetä touhua - Satunnainen Retkuilija\nJoku tässä taannoin kysyi minulta, että mistä tietää, että on lama? No, latelin työttömyyttä ja kaikkee… Vastaus kuuluikin: tukinuitto lisääntyy lama-aikana. Niin se on tehnyt. En muista milloin tukkeja oltas vedetty virrassa yöaikaan – tai siis pimeellä.\nKello oli eilen puoli seittemän illalla, kun lautta lipui laivalaiturin editse pimenevässä illassa. Kylän valot punersivat matalalla riippuneita pilviä.\nPeriaatteessa noista valojen venymisestä voisi laskea lautan nopeuden, kun tiedetään valotusaika ja valon liikkuma matka kuvassa. Niin… mutta se matka vaatiskin enemmän laskupäätä. Jos tiedetään polttoväli ja matka jonka valo piirsi kennolle, saisko sillä matkan… Ai, niin… mutta enhän ollut kohtisuorassa valoa vasten joten lisää trikonometriaa, jos tietäisin kulman missä suhteessa oli lautan valoon… No, niin … Tulipa paljon muuttujia. 8) Antaapa olla… Arvio mututuntumalla olisko 2-3 km tunnissa?\nLauttaa oikomassa ja töneksimässä oli kaksi pienempää hinaajaa, joilla oli kunnon kokoiset valon heittimet. Mietin, että onnistuskohan tuo pimeällä hinaaminen ilman paikannuslaitteita? Vedettiinkö ennen näin pimeellä?\nattoivanen2015-03-04T12:01:41+02:0021.10.2009|Tags: Leppävirran laivalaituri, Leppävirta, tukinuitto, tukkilautta|3 Comments\nElisa 21.10.2009 08:25\nTekniikkaan en ota kantaa..mutta mahtavat kuvat olet taas ottanut. Täällä meilläpäin olisi kanssa joella lauantai-iltana kuvattavaa, pyhäinpäivän juttuja. Saisikohan sitä aikaiseksi lähteä kameran kanssa sinne..\nunnu 21.10.2009 19:22\nUpeita kuvia, hienot valot kiitävät vettä pitkin. Kai tukitkin. Kun on lama, täytyy myydä jotain, siinä se kai on. Ettei vain olisi pimeää rahaa liikkeellä? 😀\nATToivanen 23.10.2009 12:34\nPimeäkuvaukseen tarvitsee sitten hyvän jalan. Ilman tukijalkaa ei saa heilumattomia kuvia, kun valotusajat ovat sekunteja.


Kaipuuta vanhaan rakkauteen - Tunteet - Suomi24 Keskustelut\nKaipuuta vanhaan rakkauteen\nAjatteletteko ikinä tai kaipaatteko takaisin siihen suureen rakkauteen jonka Olette kokeneet? Miksi se lopulta päättyi vai ettekö saaneet vastakaikua tunteillenne\nVanhoja on turha miettiä.\nSe mikä menee, niin saa myös mennä.\nNo en oikeastaan ...\nIkävä kyllä sannoo näin mutta kaikkia on jo elämä muuttanut.\nMyö oltiin tosi viäriä toisillemme..\nJoskus hätäisessä kesäyössä suatettiin vilkaista niin että ompa lämmintä 😚


Jokkerin ruokatorvi: AuraGoldilla kuorrutettu lohi, pinaatti-suppilovahvero-kevätsipulimuhennos\nAuraGoldilla kuorrutettu lohi, pinaatti-suppilovahvero-kevätsipulimuhennos\nVanha resepti hieman modifioituna:\n200 g kirjolohta per ruokailija\n2 dl pakastettuja suppilovahveroita\n1 pkt Aura-Gold-homejuustoa\n1 pussi kotimaista "kevätsipulia"\nValmistele lohifileet leikkamalla ne annospaloiksi ja annospalat osittain halki keskeltä. Mausta suolalla ja pippurilla ja täytä viillot juustosiivuilla ja ripottele lisää vielä sivuille. Laita uuni 200 asteeseen.\nKippaa suppilot kattilaan, lämpöä alle ja loraus oliiviöljyä sekaan. Päälle pinaatit, hetki haudutusta kannen alla ja sitten perään silputut sipulit ja loppu homejuustosta sekä suolaa ja pippuria myllystä.\nLohi uuniin sillä aikaa, kun lisuke valmistuu. Anna muhennoksen paksuuntua kattilassa ilman kantta, koko ajan sekoittaen, kunnes se on sopivan sakeaa. Annostele lautasille ja nauti.\nLähettänyt Joker-blog klo 19.57\nTunnisteet: Homejuusto, Lohi, Tuoreet sienet, Uuniruoka\nBeef Yakiniku kevyesti\nAuraGoldilla kuorrutettu lohi, pinaatti-suppilovah...\nHerkullinen pesto cashewpäkinöistä ja syksyn viime...\nBurgerpihvi hevosen paistista, kolmesti fritatut p...\nNopea majoneesi sauvasekoittimella\nVoissa paistettua merianturaa\nTimjamivoissa paistettua sinipallasta


Krista Siegfrids, Arja Koriseva ja Ali Jahangiri ovat TV5:n Anna sen soida -viihdevisan tähdet | TV5\nEtusivu»Krista Siegfrids, Arja Koriseva ja Ali Jahangiri ovat TV5:n Anna sen soida -viihdevisan tähdet\nKrista Siegfrids, Arja Koriseva ja Ali Jahangiri ovat TV5:n Anna sen soida -viihdevisan tähdet\nTV5:n Anna sen soida on uusi vauhdikas viihdeohjelma, jossa paitsi julkkikset myös katsojat kilpailevat musiikkitietouden mestaruudesta. Ohjelman juontana nähdään Krista Siegfrids ja sen joukkueita johtavat Arja Koriseva ja Ali Jahangiri.\nTV5:n kevätohjelmistossa nähdään uusi vauhdikas viihdevisailu Anna sen soida. Kansainväliseen formaattiin perustuvaa show’ta luotsaa juontaja Krista Siegfrieds ja sen vaihtuvia julkkisjoukkueita kohti voittoa johtavat Arja Koriseva sekä Ali Jahangiri. Joka jaksossa joukkueet kilpailevat hittituntemuksellaan ja nopeudellaan – studion lattia on kuin suuri peliareena, jossa napeille nopeimmin hypännyt voittaa eniten pisteitä. Biisivihjeet kilpailijoille tarjoilee suosittu DJ Mista S, ja jaksoissa nähdään myös eturivin artistivieraita.\nKatsojat voivat aidosti osallistua ohjelmaan ja kisata musatietämyksestä ja nopeudesta reaaliajassa kotisohvalta Anna sen soida -applikaatiolla. Ohjelma on ollut suuri hitti muun muassa Ruotsissa ja Portugalissa.\n- Olemme ylpeitä voidessamme tuoda Suomeen uusia kansainvälisiä menestysformatteja. Anna sen soida on vauhdikasta musiikki-ilottelua, joka onnistuu viihdyttämään jokaista perheenjäsentä iästä riippumatta, TV5:n omistavan Discovery Networks Finlandin ohjelmajohtaja Katja Santala sanoo.\nOhjelman TV5:lle tuottaa FremantleMedia Finland.\nTV5:lla keväällä 2018


Ajatuksia elämästä, iloa etsimässä: Oikeus mielipahaan\n"Ehkä johtuu tästä nöyristelylinjasta"\nNöyristelylinjan vaihtoehdon ei tarvitse olla nyrkin hakkaaminen pöytään, vaan se voi olla myös välinpitämättömyys.\nVälinpitämättömyyttä opettelemalla pääsee myös omasta mielipahasta. Välinpitämättömyys pysyvänä asenteena ei tietenkään tee hyvää itselle tai kanssaihmisille, mutta sitä voi käyttää samanlaisena välineenä kuin kännäämistä mielen nollauksessa.\nÄlä yritä niin voimakkaasti tehdä mielessäsi muista ihmisistä ja itsestäsi jotain pysyvää, koska se ei ole todellisuutta. Hyväksy ihmisten paskamaisuus, hyvyys, tempoilu ja ennustamattomuus. Kun lopetat ihmisten käytöksen ja oman kokemuksesi vertailun kuvitteelliseen perustilaan, niin olosi helpottuu. Sillä tavoin annat tilaa muille ja ennen kaikkea itsellesi.\nKiitos kommentistasi. Muistutit tärkeästä asiasta, jonka olen tiedostanut, mutta en nyt sitä kirjoittaessani muistanut.\nOlenhan minä hyvin usein suhtautunut toisten ihmisten ikävään käytökseen välinpitämättömästi: usein ei tosiaan kannata takertua ikäviin asioihin, vaan antaa niiden tulla ja mennä. Aika tasoittaa. Takertuminen olisi vain kiinni pitämistä sellaisesta, josta ei kannata pitää kiinni.\nEnsimmäinen tärkeä askel itselleni on kuitenkin se, että ymmärtäisin itselläni olevan oikeus mielipahaan ja muihinkin negatiivisiin tunteisiin. Tiedostan tämän ajatusten tasolla, mutta tunteiden tasolla tulee vahva torjunta ja reaktio, että "minulla ei ole oikeus", ja käyttäydyn sen mukaan. Se lisää huonoa oloa.\nMinulla on lisäksi myös oikeus joissain tilanteissa ilmaista negatiivisiakin tunteitani. Tätä voisin pitää toisena askeleenani, joka minun olisi hyvä osata ottaa, jotta voisin paremmin. Tämän jälkeen voinkin sitten jossain määrin valita suhtautumiseni toisen reaktioon.\nNiin, olen huomannut, että ikävät asiat helposti takertuvat kiinni, kun hyvät asiat soljuvat liukkaasti eteenpäin. Siksi silmien sulkeminen voi välillä toimiakin, vaikkakaan ei tietenkään aina. Riippuu tilanteesta.\nNan: minusta tärkeää meille kilteille tytöille on nimenomaan oppia kokemaan, että omille tunteille on oikeutus. Opettele siis ilmaisemaan tunteitasi, ja varsinkin niitä vaikeita ja hankalia - koska positiivisia tunteita todennäköisesti jo osaat ilmaista..\nMinusta paljon tärkeämpää kuin välinpitämättömyys on assertiivisuus. Eli että on varma itsessään ja itsestään ja omien tunteidensa ilmaisussa. Että viestittää koko olemuksellaan ja pystymällä esim. suuttumaan kohdatessaan vääryyttä, että minun ylitseni ei kävellä, niin saa myös muut uskomaan siihen. Jos sen sijaan aina alistuu ja nielee omat tunteensa ja sen sijaan oikeuttaa toisten ihmisen käytöksen, niin on kyllä paljon ihmisiä, jotka käyttävät tällaista alistuvuutta hyväkseen. Aiempi poikaystäväsi ilmeisesti oli juuri sellainen.\nAnonyymin mainitsema väliinpitämättömyys (siis ennen kaikkea omia tunteitani kohtaan) on ollut minunkin ratkaisu; ts. en enää odota ihmisiltä mitään. Että hyväksyisivät, että kuuntelisivat, että kohtelisivat oikeudenmukaisesti.\nTAI oikeastaan olen opettanut itseni odottamaan aina negatiivista vastakaikua. Sitten yllätyn todella iloisesti, jos saankin osakseni jotain muuta.\nMutta mutta... Tässä on se paha ongelma, että en enää koe juuri minkäänlaista yhteyttä ihmisiin (eli ihmisiin tosielämässäni). Mulle on ihan sama, kenen kanssa aikaani vietän, koska en hae sosiaaliselta yhdessäololta tunnetasolla mitään. En luotettavuutta, en jatkuvuutta, en asioiden jakamista.\nKoen, että tällaiseen väliinpitämättömyyteen totuttautuneena ei ole mielekästä elää... Tämä on ollut kenties välttämätön suojautumiskeino vaikeiden ihmissuhdekokemusten jälkeen, mutta mielestäni tällä tiellä ei (ainakaan minun itseni) pitäisi jatkaa.\nOmien tunteideni huolellisesta jäädyttämisestä ja pois työntämisestä (eli juuri tuon väliinpitämättömyyden rakentamisesta) huolimatta sisimmässäni jäytää edelleen ihan samat (mielestäni terveet) perustarpeet: tarve tulla kuulluksi, ymmärretyksi, hyväksytyksi ja jopa rakastetuksi. Tarve voida luottaa edes johonkin / johonkuhun tässä maailmassa.\nItse asiassa nyt lomalla huomasin saaneeni sen verran etäisyyttä normiarkeeni, että ihme kyllä jopa uskalsin ja pystyin todella suuttumaan joillekin ihmisille, jotka ovat viime vuosien aikana tehneet mulle pahaa. Vert: Normiarjessani pystyn näennäisesti tulemaan täysin sujuvasti toimeen noiden ihmisten kanssa, eikä ikään kuin tunnu missään. Nyt ajattelen, että olisi todella oikein ja oikeutettua hankkiutua kokonaan moisesta seurasta eroon. (Tosin se on hyvin vaikeaa, ellei mahdotonta, koska piirit on pienet jne.)\nMulla on ollut koko tämän 'kriisin' (jatkunut jo vuosia) ajan ihan samat arvot ja ihanteet kuin ennenkin: arvostan luotettavuutta, oikeudenmukaisuutta, empatiaa, uskollisuutta jne. ja pyrin itse käyttäytymään arvojeni mukaisesti.\nMielestäni se ei vaan voi riittää, että itse pyrin toteuttamaan noita ihanteita, mutta annan kaikkien muiden tehdä minulle mitä lystäävät – eli usein negatiivisia, paskamaisia tekoja.\nNan, ihmettelit sitä, kuinka usein sinun oikeutettuihin vihantunteisiisi reagoidaan mitätöimällä, lyttäämällä ja täysin torjumalla ne. Mulla on ihan sama kokemus. Useimmat ihmiset eivät vaan välitä (muista). Todella hämmästyttävän useat noudattavat jonkinlaisia viidakon lakeja ja polkevat muita ihmisiä omien itsekkäiden mielenailahtelujensa tyydyttämiseksi ihan sumeilematta.\nOn ikävää, että hyviä ihmisiä on niin vähän. (Siis edes hyvään pyrkiviä – kukaanhan ei ole lähimainkaan täydellinen. Tämä voi kuulostaa typerältä hurskastelulta tms., mutta luulen, että tiedät mitä tarkoitan.)\n"Ensimmäinen tärkeä askel itselleni on kuitenkin se, että ymmärtäisin itselläni olevan oikeus mielipahaan ja muihinkin negatiivisiin tunteisiin."\nKorkeampi tavoite olisi olla välittämättä. Ei kannata antaa mulkulle tai mulkkumaiselle käytökselle sellaista arvoa, että rupeaa sitä murehtimaan.\nJoukossamme on sekä perusmulkkuja että mulkkumaisesti käyttäytyviä. Jälkimmäisiin kuuluvat melkein kaikki.\nEi kannata ottaa henkilökohtaisesti sitä, mikä ei ole henkilökohtaista. Jos ikävät asiat kääntää henkilökohtaisuuksiksi, se on mulkkumaisuuden kannattamista.\nItse opettelen myös edelleen suuttumista ja loukkaantumista ja sen näyttämistä. Pikku hiljaa, kyllä tämä tästä.\nOn totta, että joillekin asioille on hyvä vain viitata kintaalla, olla välittämättä. Mutta joistakin asioista saa ja pitää murahtaa. Ei ole oikein, että antaa pahojen asioiden tapahtua itselle siihen reagoimatta.\nÄrise, tyttö, ärise!!\nMaria: tunteideni sisälle sulkeminen ei ole tehnyt minulle todellakaan hyvää. Se väkisin tukahduttaminen aiheuttaa vain ahdistusta ja joskus jopa jonkinlaista katkeruutta siitä, että tunteillani ei ole oikeutta olla ja elää. Yritän siis opetella kuuntelemaan tunteitani ja myös löytämään omat tapani ilmaista niitä.\nEn tiedä, miten löytäisi tuon varmuuden olemukseensa, sen, että viestittää koko olemuksellaan, sitä mitä onkin ja tuntee. Minussa tuntuu olevan niin paljon epävarmuutta, joka huokuu ulospäin ja joka vetää puoleensa ihmisiä, jotka yrittävät tiedostetusti tai tiedostamattaan hyötyä itse epävarmuudestani. Yritän opetella tunteideni ilmaisemista ja viestimistä, ja etenenkin kai hiljalleen. Silti tapani tukahduttaa tunteeni tai kääntää ne itseeni ovat edelleen hyvin tiukasti osa minua :(\nIpo: Välinpitämättömyys on hyvä renki, mutta huono isäntä :) Siis se on hyvä suojakeino, mutta jos se pääsee liiaksi valloilleen, niin se ei enää palvelekaan hyvinvointia. Olen minäkin tuota välinpitämättömyyttä käyttänyt viime vuosina hyvinkin paljon. Ongelma on vain siinä, että jos päästän jonkun ihmisen itselleni läheiseksi, tuo välinpitämättömyyden käyttö ei onnistukaan enää niin helposti! No, kai siihenkin oppii, ja toivottavasti vielä siten, että se ei olisi huonoa välinpitämättömyyttä.\nIkävä kuulla, että sinulla on ollut rankkaa ihmissuhteissasi. Se on aina kuluttavaa. Totta on se, että jos arki pyörii siten, että ei ole paljon vapaata, niin se auttaa tosi paljon tuon välinpitämättömyyden tilan saavuttamisessa. Lomalla on sitten aikaa ajatella ja antaa tunteidenkin virrata vapaasti. Se ei ole välttämättä mieluisaa "kuuntelemista" :(\nKai se on jotenkin niin, että niitä omia ihanteitaan kannattaa itse toteuttaa ja puolensa pitää. Sitten viisaasti harkiten, itseään kuunnellen miettiä, että milloin kannattaa käyttää välinpitämättömyyttä ja milloin ei. Kai. Tai jotain.\nTaidan tietää, mitä tarkoitat tuolla, että hyviä (hyvään pyrkiviä) ihmisiä on vähän. Aika monet ovat itsekkäitä ja ajavat vain omaa etuaan, vaikka eivät sinällään välttämättä pahoja olisikaan. Monesti vain se aito välittäminen ja huomaavaisuus puuttuu, liekö tämä nykyinen elämänmeno lisännyt tätä kehityssuuntaa. Surullista.\nAnonymous: perusmulkut yritän nykyään jo kiertää kaukaa, jos vain tunnistan. Kyllä useimmiten (ainakin jos tuumailee ensin vähän) tunnistaa aika helposti sen, milloin ikävyyksiin kannattaa reagoida ja milloin ei. Pääsee itsekin vähemmällä, kun ei lietso toisen inhottavuutta ja nosta sitä jalustalle palvottavaksi.\nHehkuvainen: Kiitos :D Opettelen, opettelen :) Ei tosiaan ole oikein antaa pahojen asioiden tapahtua itselle.


Aihe: Karavaanarin blogisivustosta\nKirjoittaja Aihe: Karavaanarin blogisivustosta (Luettu 2145 kertaa)\n« : 19.10.2013 kello on 18:15 »\nKaravaanarin blogisivusto on väliaikaisesti suljettuna, viime yön spammaajien takia.\nVs: Karavaanarin blogisivustosta\n« Vastaus #1 : 19.10.2013 kello on 18:49 »\nTiedän suhtautumisenne tuohon Blogspottiin eikä syyttä. On aivan totta, että Google omistaa minunkin tuotokseni kun olen ne sinne julkaissut.\nOli niin tai näin, pitäisikö teidän olla tämän kaiken yläpuolella. Kuka missäkin haluaa oman bolginsa julkaista, niin te vain pitäisitte listaa kaikista karavaanari aiheista blogeista, ettäkä ottaisi kantaa missä se on julkaistu.\nNimimerkillä: Suottako sielun Googlelle myynyt ?\n« Vastaus #2 : 19.10.2013 kello on 21:20 »\n« Vastaus #3 : 20.10.2013 kello on 02:33 »\nLainaus käyttäjältä: ***** pamaus - 19.10.2013 kello on 18:49\n...Nimimerkillä: Suottako sielun Googlelle myynyt ?\nTässä nimenomaisessa tilanteessa: Suottapa hyvinnii...\nParahin pamaus. Kyse oli karavaanari.orgin omasta karavaanari.org/blog palvelusta, joka viime yönä päätyi todella raskaasti spammatuksi ja päätyi siivottavaksi. Linkit muihin blogeihin sijaitsevat osastolla linkit, jos sijaitsevat. Lienee bloggaajien oman aktiivisuuden ansiota, tai puutetta, jos on/ei ole siellä.\nNyt testatessa oli entistäkin ehompana verkossa taas.\n« Vastaus #4 : 20.10.2013 kello on 10:10 »\nNiin siis tarkoitin tuolla omalla kirjoituksella sitä, että kun teillä lukee hienosti tuossa yläpalkissa, että Karavaanarin Blogit, niin sen otsikon alle saisi jokainen laittaa oman bloginsa riippumatta onko se mille alustalle tehty. Tätä tarkoitin.\nTIedän, että tuolla linkkikirjastossa on blogit erikseen, mutta se ei ole oikein loogisessa paikkassa, kun osa on tuossa "Karavaanarien blogit" otsikot alla, jotka ovat tehneet tuolle wordpress alustalle. Ne jotka eivät ole wordpressillä sivustoa tehneet, niin ovat sitten tuolla eripaikassa vähän vaikeamassa paikassa.\nMielestäni tämän sivuston kaikki blogit pitäisi olla samassa paikassa alustasta riippumatta.


Kirjava kammari: Iijoki-kimppaluku: Iijoelta etelään\nIijoki-kimppaluku: Iijoelta etelään\nKalle Päätalo: Iijoelta etelään (Iijoki 23)\nKustantaja: Gummerus, 1993.\nEnää en ole vastuussa Taivalkosken kunnan rakennustöistä, en oikeastaan itsestänikään. Tiedän vaimoni pystyvän huolehtimaan siitä, että pääsemme Tampereelle. Se, ettei minulla ole tiedossani työpaikkaa, ei häiritse mieltäni. Minulla ei ole enää vastuun painetta, mikä nostaa sisälleni lähes hekumallisen tunteen. Saan antaa väsymykselleni vallan. Tämä tunne on niin voimakas, että minun olisi helppoa alkaa nauraa mutta yhtä hyvin myös itkeä.\nNyt on monella tapaa ja pitkästä aikaa erityisen miellyttävää kirjoittaa Iijoki-sarjasta: Luen oikeaa painettua kirjaa oikolukuliuskojen sijaan, joten saan siitä valokuvan postauksen yhteyteen. Lopetin kirjan lukemisen muutama päivä ennen tämän kirjoittamista, en useita kuukausia tai lähes vuotta aiemmin, joten kirjan sisältö on tuoreempana mielessä. Ja koska kirja on minulla (kirjastosta) yhä kuvattavana ja selailtavana, voin liittää postauksen oheen osuvia lainauksia sen sisältä, mistä pidän.\nAloitin lainauksella kirjan loppupuolelta, siitä kun Kalle ja Laina vihdoin jättävät Taivalkosken taakseen ja palaavat Tampereelle. Kalle kuvaa helpotuksen tunnetta niin, että se todella välittyy lukijalle -- tai tämähän johtuu myös aiemmin elävästi kuvatusta ehdingosta, jota Kalle kotiseudullaan aikuisena koki. Tietenkin hän on myös haikea lähtiessään, ei kai hän muuten olisi Kalle Päätalo, mutta kyllä lähtemisen päätös oli selvästi oikea. Siitä todistaa myös päätöksentekohetken kuvaus, kun Päätaloja taas kunnan puolelta juoksutetaan uutta asuntoa etsimässä ja Kalle joutuu kuuntelemaan hyvin tylyn tyrmäyksen eräältä rouvalta, jonka talosta hänet on neuvottu kysymään uutta kotia itselleen ja Lainalle:\nSen verran osoitan mieltäni, että en sano näkemiin, edes hyvästi. Toisaalta minun ulos tultuani haluttaisi alkaa karjua laulamalla perkeleitä, mutta samalla ratkean mielessäni lähes riemuun. Sisälläni valkeaa humahtamalla elämälleni ja elämällemme uusi ja peruuttamaton päätös! Niinpä polkaistaessani IC:ni käyntiin, tunnen jo kiitollisuutta talon emäntää kohtaan. Töykeällä käytöksellään emäntä oli katkaissut sisältäni niin tärkeän henkisen säikeen, että aion puhutella häntä vastakin rouvaksi, jos osuisimme puheisille.\nKai Hirvasnoro on blogissaan otsikoinut tätä osaa käsittelevän postauksensa osuvasti "Pitkät jäähyväiset tekoselkoselle". Koko Iijoelta etelään -osaa leimaavat haikeus ja toisaalta myös helpotus. Edellä kuvattu päätös lähtemisestä tapahtuu ennen kirjan puoliväliä, ja sen jälkeen yhä selkeämmin Kalle havahtuu huomaamaan, kuinka Taivalkoski ei täytä hänen nostalgian sävyttämiä haaveitaan. Kallella tuntuu haikeudesta huolimatta olevan kiire Tampereelle, ja monia hetkiä sävyttää masentunut mieliala.\nKaille oli jäänyt minun tapaani voimakkaasti mieleen Martan ja Simosen Veikon onnettomat kihlajaiset (kihlaus tosin pian purettiin, mutta kirjan lopussa Kalle saa Kallioniemestä kirjeen, jossa Martta kertoo menneensä sittenkin naimisiin Veikon kanssa, mitä Kalle ei, ihme kyllä, kommentoi lainkaan). Niiden tunnelma säilyy synkeänä, koska Martta ei osaa iloita edessä olevasta lähdöstä lapsuudenkodistaan ja lasten viemisestä pois isovanhempien luota. Veikkoa hän kehuu, mutta todellista rakastumista ei ainakaan kirjojen riveiltä tai rivien välistäkään huomaa. Pahinta on kuitenkin lukijalle Herkon täydellinen romahtaminen, kun hän tavoistaan poiketen ottaa kihlajaisissa viinaa ja alkaa itkeä paitsi Antan ja pikku-Kallen menettämistä myös omaa kovaa elämäänsä.\nMartta nousee ja katoaa Meijerikamariin. Isä ryyppää pitkän horaisun. Kun hän laskee kupin, hänen poskiaan valuvat vesinoroset. Sisälleni tulee entistä masentavampi tunne. Minulla ja isällä ei ole koskaan ollut läheistä henkistä suhdetta, ei alkuunkaan sellaista kuin äidin kanssa. Silti ymmärrän isältä karanneen kyyneleet. Vaikka isä on karski kaikkinaiselle hempeilylle, hän on hyvin lapsirakas. Isä ottaa uuden ryypyn ja sanoo:\n- Mulla ei ole, Veikko, sinnua kohtaan pienintä väärää mieltä. Tulevat vain mieleen nuo poijat. Minä olen niihin niin kiintyny.\nIijoki-sarjan sodanjälkeisistä vuosista kertovia kirjoja lukeneet tietävät, että Martan pojat olivat todella enemmän kuin kaikki kaikessa Hermannille. Ja toisinpäin.\nEikä isä enää yritäkään pidätellä tunteittensa purkautumista, kun sanoo:\n- Sinnua vastaan, Veikko, mulla ei ole mittää, mutta poikia sinun pittää kohella kun ihmisen lapsia...\nPuhe katkeaa tyrskivään itkuun. Myös äiti joutuu kuivaamaan silmäkuoppiaan. Veikko sanoo:\n- Sitä sinun ja Riitun ei tarvihe pelätä, että rupejaisin hylykimään poikia. Minä tiijän, että Martalla on poijat ja otan Martan poikineen.\n- Minä uskon, että jos jostahi poijat saavat kelevollisen isäpuolen, niin on se juuri Veikko.\nEikö isä tajua äidin puhetta vai hyväksyykö sen tänä herkkänä hetkenään. Joka tapauksessa isä laskee kasvonsa pöydälle ristimiensä käsivarsien päälle ja tyrskii:\n- On olevinaan vain pikkusen aikaa... kun olin penska... Sitte parraillani oleva mies. Ja nyt olen, perkele, vanha ja vaivanen ukko. Eihän minusta... ennää olekkaa poikiin... mieheksi elättäjää. Rippikoulun alakukoulun sain käyvä Päätalosta. Sitte isä-Ukkeli joutu penskasakin kansa... maalimalle. Minä olin vanhin. Olin Ahoniemessä... tätin talossa renkinä... kun kävin rippikoulun päästöosan... Voi perkele, että elämä piti olla... kovaa.\nKihlajaiset kaikkineen ovat uskomaton kirjallinen kuvaus. Hesarin Vesa Karonen kirjoittaa hyvin siitä, kuinka monitasoisesti tätä teosta ja yleensä Päätaloa voi lukea. Pakkohan ei ole, mutta kirjallisuustieteestä kiinnostuneet voisivat yleisestä ylenkatseesta huolimatta löytää näistä teksteistä vaikka mitä kiinnostavaa. Olen taas seurannut, miten sosiaalisen median piireissäni norjalaisen Karl Ove Knausgårdin Taisteluni-sarjasta käydään täsmälleen samanlaista keskustelua kuin Päätalo-fanit ovat käyneet Iijoki-sarjasta jo vuosikymmeniä. Silti suurin osa Knausgårdin lukijoista ei koskisi pitkällä tikullakaan Päätalon kirjoihin. Ehkä historiallinen perspektiivi tuntuu jotenkin hankalalta.\nOlen keskittynyt useissa postauksissani Kallen ja Lainan avioliittoon. Sarjan tässä osassa se tuntuu olevan vähän taustalla. Kalle on kyllä jatkuvasti mustasukkainen, kun hänen mieleensä tulevat epäilyt Lainan suhteesta Veikko Moilaseen, mutta Kalle hillitsee itsensä, eikä suuria riitoja synny. Minua jäi kyllä kiinnostamaan Hartikka-Veikon sanoma, että hänellä on uutta tietoa Polossa vietetystä yöstä, jolloin Kalle epäili vahvasti jotakin tapahtuneen vaimonsa ja Sonni-Moilasen välillä. Veikon uutta tietoa ei nimittäin ainakaan tässä kirjassa paljasteta.\nKalle itse tietenkin tuntee lämpimiä tunteita yhtä jos toista naista kohtaan. No, ehkä lähinnä Tyyne Simosta ja keuhkotautia sairastavaa Maijaa. Näidenkin kanssa viimeisissä tapaamisssa on jo masentunutta pettymystä mukana. Kolmas "vieras" nainen Kallen elämässä on Pesiövaaran vanhainkodin johtaja Irja. Häntä kohtaan Kallella ei tosin taida olla romanttisia tunteita, mutta toisinpäin saattaa ollakin, ja joka tapauksessa Kallen ja Irjan toimiva ystävyyssuhde on kuvattu hyvin kauniisti ja lämmöllä.\nOn uskomatonta, että Iijoki-sarjaa on minulla jäljellä enää kolme kirjaa. En pidä lainkaan mahdottomana ajatusta palata tähän sarjaan vielä uudelleen, vaikka yleensä en lue kirjoja toistamiseen tai katso edes lempielokuviani useampaan kertaan. Jokin kumma taika tässä sarjassa on. Aloitan ensi viikolla Pato murtuu -osan lukemisen, ja sen kanssa lähdenkin taas Taivalkoskelle, Päätaloviikolle. Sekin on uskomatonta ja taianomaista, että pääsen vielä toisenkin kerran kirjasarjan tapahtumapaikoille, jopa Kallioniemeen.\nKuullaan taas kuukauden päästä!\nLähettänyt Karoliina / Kirjava kammari klo 21.30\nKai Hirvasnoro 30. kesäkuuta 2016 klo 11.49\nJokin kumma - todella. Olen kuin tulisilla hiilillä lukiessani toisten Päätalo-postauksia, koska menin lupautumaan Dekkariseuran johtolanka-raatiin kahdeksi vuodeksi. Joudun odottamaan seuraavaa kierrosta ensi vuoden alkuun ja olen sentään lukenut Iijoki-sarjasta osin neljään ja kokonaan kolmeen kertaan.\nOletko ajatellut mennä Taivalkoskelle Päätalo-kohteiden kautta? Tampereella on paljon pakollista katsottavaa ja sieltä on kohtuumatka Ikaalisten Jauliin, missä Kalle ja Rousto-Ville rakensivat metsätyökeskuksen.\nKaroliina / Kirjava kammari 30. kesäkuuta 2016 klo 12.52\nMoikka, Kai! Ihana viesti. :) En ole tällä reissulla menossa Tampereen kautta, mutta muuten olen suunnitellut myös Tampere-kierrosta Kallen jäljillä. Ja Jaulissa voisin hyvin käydä, Ikaalisissa kun on melkein sukuakin (lankomiehen kautta).\nKai Hirvasnoro 30. kesäkuuta 2016 klo 13.32\nJaulin päärakennus on palanut, mutta tallin seinissä on Kallen ja Villen aitoja vasaran jälkiä nähtävillä. Pari viikkoa sitten olin Nälkämäessä eli Siiranmäessä Kallen jäljillä. Enää Kiestinki ja Jäämerentie näkemättä.\nAnonyymi 30. kesäkuuta 2016 klo 19.15\nTästä kirjasta olisi paljonkin puhuttavaa. On toinen koskaan lukemani Päätalo ja nykyään kirjaston poistomyyntikappale nakottaaa hyllyssäni moneen kertaan luettuna. Ihmettelen vain sitä kun Simosen Tyyne ei lähtenyt Kallen kanssa aittaan "puhuman rauhassa"...?! Niin ja että lankomies Veikko Hartikainen on suosikki-iijokihenkilöitäni sen toisen renesanssihshmon ohella. Sekä Tyyne, Eeti Hartikainen perheineen ja Martan vanhempi poika Antti muuttivat pysyvästi Ruotsiin, jälkimmäiset ymmästääkseni Värnamon kaupunkiin nelostien varrelle.\nOma Päätalo-turismini on suuntaununut vain kotimaahan, kohteina Kirvestie, Kallioniemi ja Jokijärven kylä, ratatyömaan vankileirin muistomerkki Kummussa, tietystä Taivalkosken kirkonkylä ja hautausmaa. Myös Taivalvaaran laki ja sokerina pohjalla Julma Ölkky. Google Street View:stä on katsottu Sohnajanjoen ylityspaikka (Stukat) ja maantie Kallen haavoittumispaikan kohdalla.\nP.S: Dekkareista ovat menossa Matti Rönkän Viktor Kärppä ja Jö Nesbon Harry Hole -kirjat. Hyvää luettavaa kahdesta vastakkaisesta tyylistä.\nKaroliina / Kirjava kammari 30. kesäkuuta 2016 klo 20.44\nKiestinki kyllä kiehtoisi muutenkin, ja etenkin nyt. Paula Vesalalla on muuten älyttömän hieno Kiestinki-niminen kappale, jota kuunnellessa nykyisin ajattelen aina Kallea.\nTyyne piti tosiaan tiukan linjan varattuna -- asia johon Kalle ei koskaan oikein pystynyt.. Ja Veikko Hartikainen on minustakin hauska hahmo!\nMinä ajattelin ehkä ensi viikolla käydä kenttäratakiertoajelulla. Julma Ölkky olisi varmasti hieno! Googlen Street View'tä minäkin olen käyttänyt joitakin kirjoista tuttuja paikkoja nähdäkseni. :)\nKesä on monille dekkariaikaa. Minullakin on äänikirjana menossa trilleri (Gillian Flynnin Dark Places, suomeksi Paha paikka, jos oikein muistan), mutta muuten luen Kallen lisäksi Henry Jamesin Naisen muotokuvaa.\nAnonyymi 2. heinäkuuta 2016 klo 8.35\nKai Hirvasnorolle, Onko miehen vaikka Kivennavan retkestä luettavissa jossain? Päätalon matkassa Siiranmäelle bloggaus olisi kiva yllätys.\nAntero Pönni 3. heinäkuuta 2016 klo 11.24\nJormasen kanssa samaa mieltä. Päätalon matkassa saisi herätä "ruususen unestaan" matkakertomusten myötä.\nMitä Kai on kokenut kierellessään näitä Päätalon "työmaita", ja nuoruuden polkuja. Kallioniemestä alkaen.\nKirjoja hyllystäni 3. heinäkuuta 2016 klo 12.42\nFacebookiin olen laittanut kuvia Päätalo-kohteista, mutta ei niistä ole oikein muuta kerrottavaa. Siiranmäessäkin vain pistäydyttiin kiertomatkalla, jossa käytiin myös muun muassa Ihantalassa, Äyräpäässä ja Terijoella.\nKatsotaan tulisiko seuraavalla lukukierroksella "lisälehtiä" Päätalon matkassa olemiseen. Tämä ei ollut lupaus.\nAntero Pönni 3. heinäkuuta 2016 klo 11.30\nKaroliina kun haikailee, että luku urakka lähenee Iijoessa loppuaan, niin miksei tekisi Hirvasnorot ja aloittaisi Kallen muun tuotannon lukemisen? Kai alkuun hirvitteli aikanaan uuden luku "urkon" alkamista. Taisi tulla sen verran pyyntöjä että heltyi niiden edessä. Sekä oma kinnostuskin nousi sille tasolle, että lukuhomma jatkui!\nKoillismaa sarja on hyvä alku siihen. Etenkin Mustan lumen talvi eroittuu siinä omaksi huipputeokseksi koko sarjaa ajatellen.\nAnonyymi 3. heinäkuuta 2016 klo 17.39\nPäätaloviikolla 3.7.2003 katsoin Jokijärven katetussa kesäteatterissa näytelmän Kotiselkonen rakentaa, joka sijoittui juuri Kallen kunnanmestarivuosiin. Hyvä toteutus ja pääosien esittäjät.\nAntero Pönni 7. heinäkuuta 2016 klo 21.15\nMartan avioliitto ollut järkiliitto. Pojille oli saatva elättäjä, kun Hermanni alkoi lahoamaan lopullisesti.\nKaroliina tässä aikanaan kielteli, että tulee liikaa paljastuksia tulevista tapahtumista. Kuitenkin sen verran raotan salaisuuksien verhoa, että Hermanni tulee saamaan jatkossa kaksi uutta kilhakkaa poikaa vahditavaksi!\nAntti ja pikku Kalle jo kasvavat isoiksi pojiksi, joten siltäkin osin Hermannin mielenrauha on taattu. Etenkin kun pojat vähän päästä pistäytyvät Simosesta Kallioniemessä.\nMutta ei mennä yhtään enenpää tapahtumien edelle, ettei Karoliina pääse sanomaan So So!\nIijoki-kimppaluku: Epätietoisuuden talvi


Kanta-Hämeen vappusaldo: rattijuoppoja, pahoinpitelyjä, nahistelua – Hämeen Sanomat\nKanta-Hämeen vappusaldo: rattijuoppoja, pahoinpitelyjä, nahistelua\nKanta-Hämeen poliisin vappu sujui tavanomaisesti. Poliisi tapasi liikenteessä muutamia rattijuoppoja, häirikköjä sekä selvitti muutaman pahoinpitelytapauksen.\nJokioisilla VT 10:llä keskiviikkona puoli kahden aikaan yöllä suistui 18- vuotias jokioislaismies autollaan ojaan. Puhalluskoe näytti 1,5 promillen lukemaan, joten, miehen melko tuore ajokortti jäi poliisille.\nHämeenlinnassa Ahvenistontiellä keskiviikkona klo 3.50 liikennevalvonnan yhteydessä pysäytetyn henkilöauton kuljettaja puhalsi 1,6 promillen huurut alkometriin.Parikymppinen hämeenlinnalaismies oli ajokiellossa edellisten rikkomusten vuoksi.\nHämeenlinnassa Vuorentaantiellä törmäsi henkilöauto sähkömuuntajaan keskiviikkoyönä klo kahden aikoihin. Kuljettaja ei jäänyt paikalle selvittelemään tilannetta. Onnettomuus katkaisi alueen taloista sähköt ja sähköyhtiö kutsuttiin yöllä korjaamaan vahinkoja.\nKymmenkunta päihtynyttä poliisin suojissa\nPäihtymyksen vuoksi Kanta-Hämeen poliisilaitoksen säilöissä oli vappuaaton ja vappupäivän välisen yön aikana kymmenkunta henkilöä.\nHämeenlinnassa Lukiokadulla rikottiin alaoven ikkuna keskiviikkoyönä klo yhden aikoihin. Tekijäksi paljastui Hämeenlinnassa asuva 25-vuotias mies.\nPahoinpitelyjä Riihimäellä ja Hämeenlinnassa\nHämeenlinnan Kirkkopuistossa pahoinpideltiin tiistaina vähän ennen puoltayötä nuorehkoa mieshenkilöä. Tekijät ehtivät poistua paikalta ennen poliisin tuloa.\nRiihimäen keskustan ravintolassa oli kolmikymppinen mies tönäissyt toisen miehen voimakkaasti WC:n seinään vasten keskiviikon ensimmäisellä tunnilla. Tekijä poistui paikalta ennen poliisin tuloa, mutta hänen henkilöllisyytensä on poliisin tiedossa.\nRiihimäellä Hämeenkadulla keskiviikkona klo 2.30 mies oli haastanut toiselle miehelle riitaa ja lopulta haastettu oli lyönyt nyrkillä haastajaa leukaan. Paikalle kutsuttu ambulanssi paikkasi vamman.\nHämeenlinnan Reskalla keskiviikkona klo 4.20 kaksi miestä pahoinpiteli toisiaan. Vammat jäivät vähäisiksi. (HäSa)


Viherpeukalo keskellä kämmentä: syyskuuta 2005\nHuomenna pitää ottaa taas lapio kauniiseen käteen ja istutella narsisseja. Syyssää on pysynyt yllättävän lämpimänä, ja jatkuva horjuminen tilojen A) "Apua, mun istutukset on kamalan myöhässä" ja B) "Apua, mä olen liian aikaisessa" välillä alkaa käydä hermoille.\nTaidan yrittää ottaa rennosti ja tähdätä 13 lajikkeen maahanpanoon per päivä. Korpikankaan tilauskin on vielä tulematta (joku lajike saapui myöhässä), joten toivottavasti kotiinmennessä löytyy postin lappunen odottelemassa; muuten narsissien istutus venyy taas yhdellä viikonlopulla. No, kuten eräs viisas mies sanoo usein: Elämä on täynnä mäiskytyksiä.\nLakisääteisellä narsissitauolla esiintyy Juhannusmorsian. Soma, eikö totta?\nposted by Narcissa @ 16:37 0 comments\nposted by Narcissa @ 11:36 0 comments\nposted by Narcissa @ 01:25 0 comments\nSuuri Narsissien Istutuspäivä on takana. Saldo: 13 lajiketta istutettu, 26 istuttamatta. Aaaaaargh. No, ensi viikonloppuna ehtii vielä. Pakko ehtiä.\nLuonnollisesti unohdin myös kaikki huolella tehdyt istutussuunnitelmat kotiin, ja muisti kun on hatara niin jo kolmeatoista lajiketta sijoitellessa tuli tehtyä pari virhettä. Huihai.\nAlla kerrankin jotain muuta kuin narsissi: toinen suosikkisipulikasvini gladiolus ja tämän vuoden ainoa lajike Bono's Memory. Tavoitteena on säilöä ainakin kesän aikana kehittyneet vauvasipulit ja kasvattaa niistä isoja kauniita sipuleita. Kukintaa saa odotella pari vuotta, mutta jos puutarhanhoito jotain opettaa niin kärsivällisyyttä.\nposted by Narcissa @ 12:12 5 comments\nSuuri Narsissien Istutuspäivä(tm) lähestyy ja ei ole hajuakaan mitä laittaa minnekin. Ja missä hitossa kuppaa Korpikankaan tilaus?\n"Virallinen" suositus siitä, miten kauas toisistaan narsissit pitäisi istuttaa on jossain 20 sentin hujakoilla. Ei nimittäin tapahdu. Ensinnäkin nehän näyttää ihan surkeilta yksikseen. Toisekseen minulta ei löydy hervotonta peltoa johon niitä istutella noin 10 sipulia per neliömetri. Mieluummin nostan ne ylös tilan loputtua parin kolmen vuoden välein ja laajennan narsissialueita hitaasti. Ja pääsen samalla hipeltämään sipuleita. (Outo? Minäkö? JepJep.)\nSijoittelussa taidan pyrkiä samanlaiseen värien kontrastiin kuin alla olevassa kuvassa. Siinä kuluukin hetki tai pari kun yrittää koordinoida nelisenkymmentä lajiketta optimaaliseen järjestykseen valkoiset ja keltaiset vuorotellen ottaen vielä huomioon torven värin ja onko lajike torvinarsissi/isotorvinen/kerrottu.\nOnneksi satun olemaan sopivalla tavalla hullu.\nposted by Narcissa @ 15:08 0 comments\nPoissaolot on oltu poissa, kaikesta koetusta voin suositella lämpimästi New Yorkia ja Karibiaa, Miamia ja pahaa flunssaa en :) Mutta ei siitä sen enempää.\nPuutarhaa en ole nähnyt kuukauteen kuin vilaukselta, tosin piakkoin siellä tulee vietettyä runsaastikin aikaa, kun pitää kaivaa maahan noin 600 koloa ja istuttaa jokaiseen narsissi. Narsissimäärän järkevyyttä tuli pohdittua myös eilen, kun kannoin noin 15 kiloa narsissinsipuleita kotiin postitoimistosta. Miksen minä voi pitää jostain pienemmästä ja kevyemmästä lajista? Lumikelloja tuli ajateltua hellästi joka kerta kun laatikko meinasi tipahtaa käsistä.\nMutta kaikki vaiva on sen hetken arvoista kun ensimmäiset nenät putkahtaa näkyviin huhtikuun alussa. Varmasti. Täytyy muistaa ajatella sitä kun usko menee viimeistään kolon 300. kohdalla.\nposted by Narcissa @ 09:54 1 comments


Suomen Ekumeeninen Neuvosto (SEN)/Eettisten kysymysten jaosto ja Suomen vapaakristillinen neuvosto (SVKN) pitävät tärkeänä iäkkäiden ihmisten oikeutta arvokkaaseen elämään. Arvokkuus liittyy sekä saatavan hoidon tasoon että myös mielekkääseen tapaan olla olemassa. Iäkkäiden sosiaali- ja terveyspalvelujen huomioiminen laissa on tärkeää, koska heidän joukossaan on paljon niitä, jotka eivät osaa tai pysty pitämään huolta omista eduistaan.\nOlemme kuitenkin huolissamme siitä, että esityksestä on jätetty pois iäkkäiden hengellisten tarpeiden huomioiminen, koska näin luotu kuva ihmisestä jää vajaaksi. Ihmisen hengellisen ulottuvuuden huomioiminen liittyy myös kysymykseen uskonnonvapaudesta.\nPidämme hyvänä sitä, että muistiossa esitetään vastuutyöntekijää iäkkään ihmisen tueksi. Esityksessä vastuuhenkilö nimetään mikäli viranhaltijat katsovat sen tarpeelliseksi. Toivomme, että vastuutyöntekijän nimeämisen perusteeksi riittäisi jo se, että iäkäs henkilö sitä itse toivoo. Nykyisessä pirstaloituneessa palveluverkostossa palvelujen ja etujen hahmottaminen voi olla iäkkäälle hyvin vaikeaa.\nEsitämme, että laki huomioisi ikääntyvien oikeuden olla osallisena omassa hengellisessä yhteisössään elämänsä loppuun saakka. Haluamme korostaa tässä vastuutyöntekijän neuvontavelvollisuutta ja roolia palvelukoordinaattorina, joka huomioi myös henkiset ja hengelliset tarpeet ja mahdollistaa siten yhteydenä säilymisen henkilön omaan hengelliseen yhteisöön. Tämä on erityisen tärkeää niiden vanhusten kohdalla, joilla ei ole omaisia tai omaiset eivät kuulu samaan uskonnolliseen yhteisöön.\nKuntien siirtäessä huonokuntoisia vanhuksia hoitopaikasta toiseen yhteys omaan seurakuntaan, ilman omaisten tai hoitohenkilökunnan apua, on mahdotonta, koska lainsäädäntö ei mahdollista laitososoitteiden luovuttamista seurakunnille ja muille uskonnollisille yhteisöille. Hoitolaitosten yksityistäminen on sulkenut niiden ulkopuolelle myös evankelis-luterilaisen kirkon sairaalapastoreita. Hengellisten tarpeiden ja esimerkiksi seurakuntayhteyden huomioiminen olisi mahdollista pykälässä 13, jossa mainitaan iäkkään ihmisen sosiaaliset ja psyykkiset tarpeet.\nEsitämme myös harkittavaksi vapaaehtoistoiminnan ja järjestöjen mukaan ottamisen säädökseen ja samalla niiden roolin määrittämistä palvelujärjestelmässä.Tämä kannustaisi kuntia yhteistyöhön kolmannen sektorin kanssa.\nToivomme, että laki huomioisi ikääntyneille puolisoille mahdollisuuden asua yhdessä erilaisista sairauksista huolimatta myös laitoshoidossa, mikäli puolisot niin haluavat.\nLopuksi haluamme ilmaista huolemme siitä, että pykälässä 16, jonka mukaan iäkkäällä henkilöllä on oikeus saada lain takaamat sosiaali- ja terveyspalvelut kolmen kuukauden kuluessa niiden myöntämisestä, ei ole nimetty lain toteutumista valvovaa tahoa. Raportointi ja vastuutahoksi voitaisiin nimetä esimerkiksi Terveyden ja hyvinvoinnin laitos (THL).\nSuomen Ekumeeninen Neuvosto/Eettisten kysymysten jaosto Suomen vapaakristillinen neuvosto SVKN\nLAUSUNTO Sosiaali- ja terveysministeriölle 4.6.2012 lakiluonnoksesta koskien ikääntyneen väestön toimintakyvyn tukemista ja iäkkäiden sosiaali- ja terveyspalveluita


Kone- ja tuotantotekniikan perustutkinto (perusopinnot, tutkinnon osa) Työvoimakoulutus | Hyria\nKone- ja tuotantotekniikan perustutkinto (perusopinnot, tutkinnon osa) Työvoimakoulutus\nHaluatko työskennellä käyttäen nykyaikaisen teknologian\nparissa? Kone- ja tuotantotekniikan työpaikkoja on metalliteollisuusyritysten lisäksi muussa teollisuudessa ja erilaisissa kunnossapitotehtävissä. Alalle valmistuneiden työllisyysnäkymät ovat hyvät.\nHaluatko uran monipuolisena metallialan ammattilaisena? Levyseppähitsaaja osaa tehdä levytöitä, hitsata ja tehdä erilaisia metallirakennetöitä. Kone- ja metalliala työllistää hyvin.\nSeuraava ryhmämuotoinen aloitus n. joulukuussa 2021.\nKone- ja tuotantotekniikka -yleinen\nPakolliset tutkinnon osat (35 osp)\n25 osaamispistettä (osp)\n- käyttää valmistustöissä konepiirustuksia, käsityökaluja, konepajamittavälineitä ja eri materiaaleja\n- tehdä hionta-, leikkaus- ja katkaisutyöt\n- koneistaa yksinkertaisia kappaleita sorvaamalla, jyrsimällä ja poraamalla\n- tehdä mekaanisia levyliitoksia, lankahitsata ja polttoleikata käsin\n- NC-tekniikan perusteet ja käyttää yksinkertaisia NC-ohjelmia\n- noudattaa työelämän toimintatapoja ja valmistustyötehtävien työturvallisuusvaatimuksia.!\nHitsauksen ja levytöiden perusteet\n10 osaamispistettä (osp)\n- suunnitella työtään ja hyödyntää asennustöissään konepiirustuksia, teknisiä dokumentteja ja kytkentäkaavioita\n- suorittaa mekaanisia asennustöitä\n- noudattaa työelämän toimintatapoja ja asennus- ja automaatiotöiden työturvallisuusvaatimuksia.!\nSähkö- ja automaatiotekniikan perusteet\nPakolliset tutkinnon osat (30 osp)\n30 osaamispistettä (osp)\n- suunnitella koneistustyönsä ja hyödyntää työssään piirustuksia ja teknisiä dokumentteja\n- valmistaa koneistettavia kappaleita käyttäen kärkisorveja, jyrsinkoneita, porakoneita sekä CNC-ohjattua työstökonetta.\n- mitata mekaanisilla mittavälineillä ja laatia mittauspöytäkirjan\n- noudattaa työelämän toimintatapoja ja koneistuksen työturvallisuusvaatimuksia.!\nTekninen piirtäminen koneistuksessa\nValinnaiset tutkinnon osat 1 (40 - 80 osp)\n20 osaamispistettä (osp)\n- suunnitella valmistamisen ja hyödyntää konepiirustuksia, mittaustekniikkaa ja trigonometriaa tarvittavien mittojen selvittämiseen\n- käyttää 3D CAD/CAM-ohjelmaa, mallintaa monimuotoisen 3D-kappaleen umpi- ja kuoripiirteisinä, rajata muotoja ja työratoja ja tulostaa 2D-konepajapiirustukset mallintamastaan kappaleesta\n- valmistaa kappaleen ainetta lisäävällä valmistusmenetelmällä\n- viimeistellä valmistettavan kappaleen\n- noudattaa työelämän toimintatapoja ja 3D-valmistusmenetelmien työturvallisuusvaatimuksia.!\n- käyttää 3D CAD/CAM-ohjelmaa ja mallintaa 3D-kappaleen sekä tulostaa 2D-konepajapiirustukset mallintamastaan kappaleesta\n- tehdä CAM-ohjelmoinnin, valita sekä rajata muodot, valita työkalut, asettaa oikeat valmistuksessa tarvittavat arvot ja parametrit sekä tehdä toimivat työradat valmistukseen\n- valita NC-koneen ja tehdä CNC-ohjelman siirron tietokoneelta siirrettävillä massamuisteilla tai tiedonsiirto-ohjelmiston avulla valmistuksessa käytettävälle koneelle\n- noudattaa työelämän toimintatapoja ja työturvallisuusvaatimuksia.!\n- tehdä CNC-hionnan menetelmäsuunnittelun\n- laatia ja käyttää hionnassa käytettäviä CNC-ohjelmia\n- käyttää CNC-hiomakonetta ja valmistaa työpiirustusten mukaisia kappaleita CNC-hiomakoneella\n- tehdä laadunhallinnan mittaukset ja dokumentoinnin\n- tehdä käyttäjälle kuuluvat määräaikaishuollot ja tarkistukset käyttämälleen CNC-koneelle ja sen työvälineille\n- noudattaa työelämän toimintatapoja ja CNC-hionnan työturvallisuusvaatimuksia.!\n- tehdä NC-jyrsinnän menetelmäsuunnittelun\n- laatia CNC-ohjauksella käsinjyrsinnän NC-ohjelman ja simuloi ohjelman joko NC-ohjauksella tai CAM-ohjelmistolla\n- käyttää NC-jyrsinkonetta ja valmistaa työpiirustuksien mukaisia käännön sisältäviä monimuotoisia kappaleita CNC-työstökeskuksella\n- tekee laadunhallinnan mittaukset ja dokumentoinnin\n- tehdä käyttäjälle kuuluvat määräaikaishuollot ja tarkistukset CNC-työstökeskukselle ja siihen liittyville työvälineille\n- noudattaa työelämän toimintatapoja ja CNC-jyrsinnän työturvallisuusvaatimuksia.!\n- tehdä NC-sorvauksen menetelmäsuunnittelun\n- laatia CNC-ohjauksella käsinsorvauksen NC-ohjelman ja simuloi ohjelman NC-ohjauksella tai CAM-ohjelmistolla\n- käyttää CNC-sorvia ja valmistaa työpiirustuksien mukaisia käännön sisältäviä monimuotoisia kappaleita CNC-sorvilla\n- noudattaa työelämän toimintatapoja ja CNC-sorvauksen työturvallisuusvaatimuksia.!\n- suunnittelee työnsä ja selvittää toleranssit mittausta varten\n- tehdä konepajan perusmittauksia digitaalisilla ja ei-digitaalisilla konepajamittavälineillä\n- käyttää konepajan mittavälineitä sekä huolehtia mittavälineiden päivittäiskalibroinnista ja tarkastusmittauksista\n- käyttää 3D-mittakonetta ja mitata sillä sijainteja ja geometrioita\n- noudattaa työelämän toimintatapoja ja konepajamittauksien työturvallisuusvaatimuksia.!\n- tehdä manuaalikoneistuksen menetelmäsuunnittelun\n- koneistaa eri työstökoneilla työpiirustusten mukaisia monimuotoisia kappaleita\n- käyttää työkaluja ja koneita ja tehdä niiden perushuollot\n- noudattaa työelämän toimintatapoja ja manuaalikoneistuksen työturvallisuusvaatimuksia.!\n- tehdä moniakselisen CNC-koneistuksen menetelmäsuunnittelun\n- laatia CNC-ohjauksella tai CAM-ohjelmistolla moniakselisen koneistuksen NC-ohjelman ja simuloida ohjelman NC-ohjauksella tai CAM-ohjelmistolla\n- valmistaa työpiirustuksien mukaisia moniakselisella koneistuksella valmistettavia kappaleita\n- tehdä käyttäjälle kuuluvat määräaikaishuollot ja tarkistukset käyttämälleen CNC- koneelle ja sen työvälineille\n- noudattaa työelämän toimintatapoja ja moniakselisen CNC-koneistuksen työturvallisuusvaatimuksia.!\n- käyttää robottia ja sen apulaitteita\n- ohjelmoida ja käyttää nivelvarsirobottia tai robottisolua\n- palauttaa nivelvarsirobotin tuotantokuntoon häiriötilanteesta\n- noudattaa työelämän toimintatapoja ja robotin käytön työturvallisuusvaatimuksia.!\nValinnaiset tutkinnon osat 2 (0 - 40 osp)\n- asettaa hitsauslaitteiston käyttökuntoon\n- käsitellä alumiinia ja ruostumattomia teräksiä\n- valita hitsausprosessin (131, 135, 141), lisäaineen ja suojakaasun\n- valmistella hitsattavan kappaleen sekä säätää laitteiston\n- suorittaa hitsauksen kahdella valitsemallaan prosessilla (131, 135, 141) alumiinille ja ruostumattomalle teräkselle\n- tarkastaa hitsin silmämääräisesti sekä tehdä hitsien jälkikäsittelyt\n- noudattaa työelämän toimintatapoja ja alumiinin ja ruostumattoman teräksen hitsauksen työturvallisuusvaatimuksia.!\n- laatia särmäystyön työvaihesuunnitelman\n- käyttää särmäyspuristinta ja valmistaa särmättävän kappaleen särmäyspuristimella\n- tehdä käyttäjälle kuuluvat määräaikaishuollot ja tarkistukset käyttämälleen CNC-koneelle ja sen työkaluille\n- noudattaa työelämän toimintatapoja ja CNC-särmäyksen työturvallisuusvaatimuksia.!\nCNC-särmäimen käyttö ja huolto\n- valita hitsausprosessin, lisäaineen ja suojakaasun\n- suorittaa hitsauksen hitsausohjeen mukaisesti kahdella valitsemallaan hitsausprosessilla (111, 141, 135)\n- tarkastaa hitsin silmämääräisesti ja mittaamalla\n- noudattaa työelämän toimintatapoja ja hitsauksen työturvallisuusvaatimuksia.!\n- suunnitella työtään ja hyödyntää hydrauliikka-asennustöissä piirustuksia, teknisiä dokumentteja ja kytkentäkaavioita\n- tehdä hydrauliikka-asennuksia ja niihin liittyviä töitä\n- noudattaa työelämän toimintatapoja ja hydrauliikka-asennuksien työturvallisuusvaatimuksia.!\n- suunnitella työtään ja hyödyntää koneautomaatiojärjestelmien asennustöissä piirustuksia, teknisiä dokumentteja ja kytkentäkaavioita\n- soveltaa koneautomaatioasennuksissa tarvittavaa sähkötekniikkaa ja sähkötyöturvallisuusvaatimuksia sekä pneumatiikan ja hydrauliikan perusteita\n- tehdä koneautomaatiojärjestelmien asennuksia ja hallitsee niihin liittyvät kaapeloinnit ja ohjauksen\n- noudattaa työelämän toimintatapoja ja koneautomaatiojärjestelmien asennustöiden työturvallisuusvaatimuksia.!\n- suunnitella työtään ja hyödyntää työssään työpiirustuksia ja WPS-hitsausohjeita\n- tehdä korjaus- ja asennushitsauksia erilaisissa työmaaolosuhteissa, hitsaussauman esi- ja jälkikäsittelytyöt sekä huolehtia korroosion suojauksesta\n- valmistaa levyistä laippoja ja nostokorvakoita, sekä tekee niihin liittyvät polttoleikkaus- ja poraustyöt\n- noudattaa työelämän toimintatapoja ja korjaus- ja asennushitsauksen työturvallisuusvaatimuksia.!\n- varmistaa työn aloittamisen edellytykset kumituotteen valmistuksessa\n- hakea teoriatietoa ja käsitellä työhön liittyviä materiaaleja, kemikaaleja ja puolivalmisteita\n- valmistaa kumituotteita tai tuotteisiin kuuluvia komponentteja\n- tehdä tuotannon lopetuksen ja tuotteen jatkokäsittelyn\n- noudattaa työelämän toimintatapoja ja kumituotteiden valmistuksen työturvallisuusvaatimuksia.!\n- suunnitella työtään ja hyödyntää kunnossapitotöissä konepiirustuksia, teknisiä dokumentteja ja kytkentäkaavioita\n- tehdä mekaanisiin koneisiin ja laitteisiin kunnossapitotöitä, tiivistyksiä ja voiteluhuoltoja\n- tehdä sähkömekaanisia asennuksia\n- noudattaa työelämän toimintatapoja ja kunnossapitotöiden työturvallisuusvaatimuksia.!\n- lukea työpiirustuksia, tehdä ohjelman ja laatia työvaihesuunnitelman\n- käyttää CNC-leikkauskonetta ja valmistaa työpiirustusten mukaisia kappaleita\n- tehdä käyttäjälle kuuluvat määräaikaishuollot ja tarkistukset käyttämälleen koneelle ja sen työvälineille\n- noudattaa työelämän toimintatapoja ja levyjen CNC-leikkauksen työturvallisuusvaatimuksia.!\nLevyleikkurin käyttö ja huolto\n- suorittaa hitsausoperaattorin pätevöittämisprosessin\n- käyttää hitsaus- ja mekanisointilaitteita\n- noudattaa työelämän toimintatapoja ja mekanisoidun ja automatisoidun hitsauksen työturvallisuusvaatimuksia.!\n- varmistaa työympäristön valmiuden\n- valita ja käsitellä työssä tarvittavia materiaaleja\n- valmistaa tuotteen\n- varmistaa tuotteen laadun, pakata ja varastoida tuotteen\n- noudattaa työelämän toimintatapoja ja muovien ekstruusiovalmistuksen työturvallisuusvaatimuksia.!\n- varmistaa työolosuhteet\n- laittaa liittämiseen tarvittavat laitteiston ja välineistön käyttökuntoon\n- liittää materiaalit\n- varmistaa tuotteen laadun, pakkaa sekä varastoi tuotteen\n- raportoida työtään\n- noudattaa työelämän toimintatapoja ja muovien liitostöiden työturvallisuusvaatimuksia.!\n- laatia tuotteelle mitoitus- ja työsuunnitelman\n- varmistaa työn aloittamisen edellytykset\n- valmistaa muovituotteita\n- tehdä tuotannon lopetuksen, tuotteen viimeistelyn ja jatkokäsittelyn\n- noudattaa työelämän toimintatapoja ja muovien lämpömuovauksen työturvallisuusvaatimuksia.!\n- tarkistaa valmistusympäristön ja työvälineiden toimintavalmiuden\n- käsitellä kemikaaleja ja materiaaleja\n- valmistaa tuotteita\n- tarkastaa tuotteiden laatua ja jatkokäsitellä, pakata ja varastoida tuotteita\n- noudattaa työelämän toimintatapoja ja muovien valutöiden työturvallisuusvaatimuksia.!\n- varmistaa tuotannon aloittamisen edellytykset\n- viimeistellä, pakata ja varastoida tuotteen\n- raportoida työstään\n- noudattaa työelämän toimintatapoja ja muovikomposiittituotteiden valmistuksen työturvallisuusvaatimuksia.!\n- laatia työvaihesuunnitelman ja tekee esivalmistelutyöt\n- käyttää tavallisesti ohutlevytöissä käytettäviä koneita ja laitteita ja tehdä käyttäjälle kuuluvat huoltotoimenpiteet koneille\n- ohutlevyjen liittämismenetelmät ja viimeistelytyöt\n- noudattaa työelämän toimintatapoja ja ohutlevytöiden työturvallisuusvaatimuksia.!\n- suunnitella työtään ja hyödyntää pneumatiikka-asennustöissä piirustuksia, teknisiä dokumentteja ja kytkentäkaavioita\n- tehdä pneumatiikka-asennuksia ja niihin liittyviä töitä\n- noudattaa työelämän toimintatapoja ja pneumatiikka-asennuksien työturvallisuusvaatimuksia.!\n- laatia työvaihesuunnitelman\n- tehdä teräsrakennetöitä\n- noudattaa työelämän toimintatapoja ja teräsrakennetöiden työturvallisuusvaatimuksia.!\n- tehdä työvaihesuunnitelman ja ohjelmoida\n- käyttää levytyökeskusta levyosien valmistamiseen\n- noudattaa työelämän toimintatapoja ja levytyökeskuksen käytön työturvallisuusvaatimuksia.!\nLevytyökeskuksen käyttö ja huolto\n- suunnitella työtään, hyödyntää teknisiä dokumentteja, valita työkalut ja menetelmät asennustöihin ja hyödyntää tarvittaessa erikoispalveluja\n- asentaa, huoltaa ja korjata voimansiirtoja ja niissä käytettäviä komponentteja ja tehdä asennuksiin liittyviä mittauksia ja havaintoja kunnostamistarpeista\n- noudattaa työelämän toimintatapoja ja voimansiirron ja koneenelimien asennustöiden työturvallisuusvaatimuksia.!\n- asentaa, huoltaa ja korjata poltto-, hydrauliikka- ja sähkömoottoreita ja tehdä asennuksiin liittyviä mittauksia ja havaintoja kunnostamistarpeista\n- noudattaa työelämän toimintatapoja ja voimayksiköiden ja moottoreiden asennustöiden työturvallisuusvaatimuksia.!\nTutkinnon osa kone- ja tuotantotekniikan perustutkinnon toiselta tutkintonimikkeeltä (20 osp)\n- käsitellä hitsaus- ja levytöiden valmistamiseen käytettävien materiaaleja\n- käyttää levytyökoneita ja tehdä levytöitä\n- tehdä hitsaus- ja levytöiden esivalmistelu- ja viimeistelytyöt\n- tehdä hitsaustöitä\n- noudattaa työelämän toimintatapoja ja hitsaus- ja levytöiden työturvallisuusvaatimuksia.!\nTekninen piirtäminen levy- ja hitsaustöissä\nEsivalinta tehdään hakemusten perusteella, joten ole hyvä ja perustele hakemuksesi huolellisesti. Esivalinnan jälkeen osa hakijoista voidaan kutsua haastatteluun. Haastattelukutsut lähetetään postitse.\nOpiskelijavalinnasta vastaa Hämeen TE-toimisto.\nKoulutus on tarkoitettu työttömille työnhakijoille ja työttömyysuhanalaisille henkilöille.\nKoulutukseen hakeudutaan sähköisesti oheisen kautta tai jättämällä paperihakemus Työ- ja elinkeinotoimistoon. Mikäli sähköinen hakemus täytetään ilman pankkitunnuksia, hakemus on vahvistettava TE-toimistossa ennen hakuajan päättymistä. Koulutushakemuksesi käsittelyä voit seurata www.te-palvelut.fi > Oma asiointi > Henkilöasiakas > Työvoimakoulutus. Palvelun käyttö edellyttää verkkopankkitunnuksia tai sirullista henkilökorttia.\nKoneistajan ja levyseppähitsaajan opinnot takaavat sinulle vahvan pohjan jatko-opintoihin. Voit jatko-opiskella esimerkiksi tuotantotekniikan ammattitutkinnon tai ammattikorkeakoulussa insinöörin tutkinnon. Tutkinto antaa myös yleisen jatko-opintokelpoisuuden.\nLevyseppähitsaaja työskentelee usein särmäyspuristimen, levytyökeskuksen, hitsausrobotin ja polttoleikkauskoneen ohjelmointitehtävissä. Levyseppähitsien työpaikkoja ovat esimerkiksi konepajat, levytuotteita valmistavat yritykset sekä rakennustyömaat ja telakat.\nKoneistajana voit toimia esimerkiksi seuraavissa työpaikoissa: konepajat, kone- ja metallituoteteollisuuden verstaat ja muut kone- ja metallituoteteollisuuden yritykset.


Kesäloma aah - RIMMA+LAURARIMMA+LAURA\nKesä ja etenkin loma se on ihmisen parasta aikaa. Itsehän olen toki ollut jo viime syksystä asti jonkin mittapuun mukaan “lomalla”, mutta nyt päätin kokonaiseksi kahdeksi viikoksi irroittautua kotoisen arjen pyörityksestä ja siirtää itseni ja juniorin tyystin lomamoodiin. Terkkuja siis pohjoisesta, jonne rantauduimme eilen!\nTosin nämä kuvat on otettu toissapäiväiseltä visiitiltä naapuripitäjään Kirkkonummelle, jossa kävimme koko perheen voimin ystävän kotitiluksilla rantasaunassa. Ihan mahtava paikka, sää, seura ja hela dagen. Lämpö hiveli vielä viikonloppuna kalvakkaa ihoa Espoossa oikein nautinnollisesti, mutta täällä Kainuussa celsiukset ovat tällä hetkellä puolta alhaisemmissa lukemissa. Ei se mitään, sillä minä aion silti nauttia kesästä. Toivottavasti sinäkin!\nJaa että mitäkö aiotaan täällä lomalla puuhastella? No ainakin olla mökillä, pelata suofutista, nähdä kavereita, valokuvata, retkeillä, paistaa soijamakkaraa, käydä kesäteatterissa ja mitäkähän vielä. Mutta ilman minkään sortin aikatauluja ja hyvin rennoin rantein!\nPalataan pian aalloille, sillä kuvia ja tarinointia niin Lofooteilta kuin Amsterdamistakin on vielä vinot pinot jakamatta.\nKivaa kesäpäivää just sulle! Pus!\nReply\tintiaani July 7, 2015 at 15:46\nEikä, missä vaiheessa sä ton orkunkin taltioit? xD Hienosti ikuistettu päivän tunnelma ♥ Nauttikaahan lomasta ja pohjoisesta, meistä kuuluu sit ennemmin tai myöhemmin, edelleen tuntuma et todennäköisesti myöhemmin 😛 Nähdään pian!\nReply\tRimma July 7, 2015 at 18:10\nMun piti hetki miettiä mikä on orkku, mut orava tietty 😀 Nautitaan ja kiitos vielä huipusta päivästä! Tsemppiä <3\nReply\tintiaani July 7, 2015 at 18:28\nNo tietty… 😛 Muussa tapauksessa täällä sun sivustollasi olisi jotain varsin epäsopivaa materiaalia!\nReply\tRimma July 7, 2015 at 18:56\nReply\tKelli July 7, 2015 at 17:01\nMieli lepää kyllä näitä katsellessa, aivan ihanan näköistä! Voi ku iteki pääsis kesällä nauttimaan oikein kunnon järvimöksästä!\nReply\tRimma July 7, 2015 at 18:09\nAivan ihanaa siellä olikin! Niin jotenkin kaunista ja peri-suomalaista. Kesä <3\nReply\tAnnaKerttu July 8, 2015 at 06:52\nMoikka Rimma! Suunnittelemme kesäreissua Lofooteille, sillä kaverillani on häät Rovaniemellä ja näin etelän hedelmänä sitä ajattelee olevansa jo melkein perillä, kun sinne saakka itsensä raahaa. Kuinka monen päivän reissu olisi mielestäsi sopivin, että ehtii nähdä sopivasti monenlaista ja vähän vaellellakin? Riittääkö viikko?\nKiitos ihanasta blogista, oon seurannut tätä jo hääblogina ja koukussa ollaan 🙂 Mukavaa kesää koko perheelle!\nReply\tRimma July 8, 2015 at 07:02\nVoi onpa kiva kuulla, että matkassa on pysytty näin pitkään 🙂 Hmm, kyllä sanoisin että vähintään se viikko Lofooteille kannattaa järjestää. Meille sattui niin kurjat kelit, ettei voitu juuri trekkailla, mutta eipä siihen juuri olisi aikakaan riittänyt. Teillä on toisaalta Rollosta paljon lyhempi ajomatka, kuin seurueellamme Helsingistä, mutta jos saatte puristettua vaikka vielä pari ekstrapäivää aikaa, niin uskon että sitten ehtii, eikä mene vaan autossa istumiseksi! Vaikka kyllähän siellä olisi voinut ihastella maisemia kuukaudenkin 😀\nReply\tJuuli July 8, 2015 at 08:22\nAivan ylihauskat nuo Conversetossut ;D Onko ne joku ite tehny, vai ostettu jostain?\nReply\tRimma July 8, 2015 at 10:15\nHenkilö nimeltä Pirjo Vähähaka on ne tehnyt. Facebookista löytyy 🙂\nReply\tJenni / Globe Called Home July 11, 2015 at 19:18\nTaas ai että miten kauniita kuvia, ja tällä hetkellä iskee johonkin hermoon nuo kesäiset metsäkuvat. Metsämaisemia alkaa pikkuhiljaa olla ikävä, eikä edes lämpöasteet (tai niiden puute) haittaisi.\nReply\tRimma July 16, 2015 at 14:45\nEikö edes tää +7 astetta? 😀 😀 Joo, mä ymmärrän! Suomi ja metsä <3\nReply\tHanna July 15, 2015 at 20:54\nHei! Kun teillä reissuja on kertynyt jo useampia pikkumiehen kanssa niin olisi mielenkiintoista tietää mitä tulee ottaa huomioon vauvan/lapsen kanssa matkustaessa? Ja mitä kannattaa ehdottomasti aina kuljettaa mukana jne. 🙂\nReply\tRimma July 16, 2015 at 14:46\nSellainen postaus on itseasiassa juurikin luonnoksissa! Oon vain niin lomamoodissa, ettei ole koneella hirveästi tullut viihdyttyä 😀 Eli asiaa vauvan kanssa reissaamisesta on siis luvassa! ^_^\nReply\tHanna July 24, 2015 at 08:53\nHieno homma 🙂 Postausta innolla odottaen 🙂\nReply\tRimma July 24, 2015 at 12:21


Lasten liikuntapaikat maksuttomiksi | harrilepolahti\nLasten liikuntapaikat maksuttomiksi\nAloite lasten käyttämien liikuntapaikkojen maksutomuudesta\nVuonna 2016 julkaistun "Lasten ja nuorten liikuntakäyttäytyminen Suomessa" -tutkimuksen mukaan vain viidesosa lapsista ja nuorista liikkuu liikuntasuositusten mukaisesti. Vähäinen liikkuminen aiheuttaa vakavan uhan kansanterveydelle ja kansantaloudelle. Liikkumattomuuden aiheuttama hintalappu valtiolle ja kunnille on jo nyt noin 3-4 miljardin euron luokkaa vuosittain.\nLiikunnan kalleus ja saavutettavuus on tutkimuksen mukaan koettu merkittäviksi liikkumista rajoittaviksi tekijöiksi. Kunnat voivat vaikuttaa liikuntapaikkojen hinnoittelulla ratkaisevasti lasten ja nuorten mahdollisuuksiin harrastaa liikuntaa.\nLapsilla ja nuorilla pitäisi olla mahdollisuus maksuttomaan liikkumiseen. Etelä-Suomen liikuntaneuvoston tuoreen kannanoton mukaan ohjatuilta lasten ja nuorten liikuntaryhmiltä tulisi periä kunnan omistamien liikuntapaikkojen käytöstä mahdollisimman alhainen käyttömaksu.\nSatsaus liikuntaan ja muihin sairauksia ennalta ehkäisevään toimintaan aiheuttaa tulevaisuudessa satsausta isomman säästön. Investointi liikuntaan säästää tulevaisuuden terveydenhoitokustannuksia.\nEsitämme, että Nurmijärven kunta tarkistaa kunnan omistamien liikuntapaikkojen maksuja alle 18-vuotiaiden osalta ja tavoitteeksi otetaan, että kunnan omistamat liikuntapaikat ovat tulevaisuudessa maksuttomia alle 18-vuotiaille.\nHarri Lepolahti Kimmo Kakko


Syksyn tanssikurssit -ilmainen tutustumiskerta 5.9. | Keravan tanssinharrastajat Taitokolmio\nSyksyn tanssikurssit -ilmainen tutustumiskerta 5.9.\nSyksyn tanssikurssiohjelma on nyt julkaistu! Syksyllä tanssitaan kolmena päivänä viikossa: maanantaina, keskiviikkona ja torstaina. Upeita opettajia ja todella kivoja lajeja löytyy pitkin syksyä, joten laita päivät kalenteriin ja tule mukaan!\nKeskiviikkona käynnistyy lavatanssien peruskurssi. Syksyn aikana opitaan lavoilla suosittuja tanssilajeja. Yhtä lajia on ohjelmassa kolmen viikon ajan, mikä antaa aikaa oppia rauhassa uusia asioita. Ke 5.9. pidetään ilmainen tutustumiskerta, johon kaikki ovat tervetulleita. Illan ohjelmassa on tango ja opettajana Tiina Ranta.


Tiimiakatemia | Esseepankki » Olipa kerran tarina, joka päätyi bisnekseen\nOlipa kerran tarina, joka päätyi bisnekseen\nKirja: Storytelling työkaluna – vaikuta tarinoilla bisneksessä\nKukaan ei ole liian vanha tarinoille, jos minulta kysytään. Jos lapselle kerrotaan pienenä tarinoita, kehittyy hänen mielikuvituksensa vilkkaammaksi. Kerran eräs haastateltavani kertoi, kuinka ihanaa oli päästä kuuntelemaan tarinoita vielä aikuisena. Istua aloillaan ja vain kuunnella, kun toinen lukee. Pääsen hyvin hänen päänsä sisälle – minusta olisi itsestänikin ihana vain kuunnella, kun joku kertoo minulle tarinoita.\nOletko tullut miettineeksi, kuinka paljon tarinat vaikuttavat meihin? Nykyajan lapset leikkivät Frozenia ja kun minä olin pieni, leikittiin Prinsessa Ruususta. Ehkä oma romantiikan kaipuunikin kumpuaa, jostain Disneyn prinsessojen onnellisista lopuista. Lapset ammentavat esikuviaan ja ottavat mallia tarinoiden sankareista ja prinsessoista, joissa paha saa aina palkkansa.\nTarinat eivät suinkaan ole tarkoitettu vain lapsille. Monesti lasten elokuvien prinsessoiden ja sankarien maailmaan sekoittuu elämän opetuksia, jotka aukeavat vasta kypsemmällä iällä. Tajusin vastikään luettuani Mervi Rauhalan ja Tarja Vikströmin kirja Storytelling työkaluna – vaikuta tarinoilla bisneksessä, että tarinat ovat oikeasti todella voimakas vaikuttamiskeino.\nTarinoilla on paikkansa monessa jopa bisneksessä ja tällä hetkellä palan halusta oppia siitä lisää!\nEnsiaskeleena tarinoiden maailmaan on ”tarinavainun” kasvattaminen: täytyy oppia näkemään ja löytämään tarinoita, kuten toimittajana olen joutunut etsimään kerta toisensa jälkeen ihmisiä puhuttelevia uutisia. Hyvien tarinoiden etsimisessä auttaa muun muassa tarinabongaus. Tarinabongauksen idea on kirjoittaa jokainen vastaan tuleva tarina ylös mahdollista myöhempää käyttöä varten. Listaan on myöhemmin helppo palata, kun etsii sopivaa tarinaa. Pyhitin itselleni vihkooni aukeaman pelkästään tarinoiden keräämistä varten, toivottavasti se alkaa pikkuhiljaa täyttyä, kun tarinavainuni alkaa kehittyä.\nHyvän tarinan tunnistaa siitä, että se herättää tunteita. Se ehkä saa sinut hymyilemään tai se yllättää sinut. Jos tarinalla haluaa vaikuttaa, on sen herättämät tunteet tietoa ja ajatuksia tärkeämpiä. Tämä, jos mikä herätti mielenkiintoni.\nUsein tuntuu, että haluamme ajatella asioista järjellä, mutta todellisuudessa emme pysty tekemään päätöksiä ilman tunteita. Luin taannoin erään kirjan, jossa kerrottiin tutkimuksesta, jossa ihminen oli menettänyt ”tunteensa” suuressa aivoleikkauksessa. Hän kykeni toimimaan muuten normaalisti, mutta hän kyennyt tekemään päätöksiä. Tunteiden puuttuminen vei häneltä kokonaan kyvyn tehdä päätöksiä. Siis lyhyesti sanottuna: tunteet ovat siis merkittävä osa meidän päätöksentekoa.\nJos siis haluaa vaikuttaa ihmisiin, ei riitä, että tuot esille faktoja. Kovaa faktatietoa paremmin purevat tunteet. Vaikka tunteet ovat hyvästä, ne eivät saa kuitenkaan lamauttaa, sillä niiden tarkoituksena on saada ihmiset liikkeelle ja toimimaan, ei jäätymään.\nAjattelin asiaa paljon kirjaa lukiessani. Itse aika tunteellisena ihmisenä käytän usein tunteita monessa, koska en pysty olemaan käyttämättä niitä. Tunteet ovat vahva osa minua, kuten montaa muutakin. Joskus olen ajatellut, että voimakkaat tunnereaktioni ovat huono asia. Miksi minun pitää purskahtaa niin pienestä itkemään juuri silloin, kun sitä vähiten kaipaan tai nauraa kuin heikkopäinen, kun pitäisi pysyä tyynenä? Tunteet ovat kuitenkin meille aikamoinen voimavara. Olisihan se nyt ihan hiton tylsää, jos ei tuntisi mitään! Minun täytyy vain oppia hyödyttämään tunteitani enemmän. On iskettävä sydämeen.\nTunteiden lisäksi hyvässä tarinassa on myös selkeä toimija, johon kuulijan/lukijan on helppo samaistua. Tarinassa on jotain, mikä herättää visuaalisia mielikuvia, ja sen voi linkittää osaksi isompaa teemaa. Usein hyvä tarina jää pyörimään mieleen, tai sen haluaa kertoa spontaanisti eteenpäin. Siinä on usein jokin kiinnostava yksityiskohta. Kun jatkossa rupean tarinoita rakentamaan, on nämä seikat hyvä pitää muistissa.\nHaluan kehittyä tarinankerronnassa hyväksi. Niin hyväksi, että voin sisällyttää tarinankerrontaa myös omiin esityksiini. En halua olla enää tylsien Power Pointtien esittäjä, vaan haluan, että ihmiset lumoutuvat kuunteleman tarinaani. Haluan luoda aidon ja intiimin ilmapiirin, kun esiinnyn. En halua enää sortua siihen, että Power Point-esityksessä on samat tekstit, joita luen ääneen yleisölleni. Se, jos mikä on yleisön aliarvioimista.\nHomma ei ole helppo. Jännitän usein esiintymistä ja pelkään, etten muista mitä minun piti sanoa. Takerrun tarkkoihin muistiinpanoihin tai valmiiksi kirjoitettuun puheeseen, vaikka osaisin varmasti ilmankin, kun vain luottaisin itseeni ja uskaltaisin kokeilla. Voiko lavalla myöntää, että jännittää hitokseen paljon, vai pitääkö näyttää vahvalta? Ehkä voin kokeilla molempia! Oma tyyli esiintyä löytyy varmasti, kun uskaltaudun pois ”paperien” takaa harjoittelemaan.\nToinen asia, johon aion kiinnittää huomiota, on juurikin Power Point -esitysten sisältö: haluan sisällön olevan laadukasta ja visuaalista turhien tekstien sijaan. Olen harjoittelut visuaalista ilmaisua, joten miksi en käyttäisi sitä taitoa jatkossa esitysten teossa? Visuaaliset asiat jäävät kaiken huipuksi parhaiten mieleen ja kaiken lisäksi saan harjoitusta!\nTarinoiden kertomisessa on tärkeää tuntea yleisönsä. Uskon, että Tiimiakatemia on oiva paikka harjoitella tarinankerrontaa, vaikka tällä hetkellä ajatus tuntuu jotenkin pelottavalta. Askel oikeaan suuntaan on siis opetella tuntemaan ympärilläni olevat tiimiyrittäjät. Tiimiakatemialla minulla on tarinankertojana etu, sillä olen sisällä yhteisössä, joten voin käyttää tarinoina tuttuja tarinoita ja inside-juttuja.\nVaikka haluan hyödyntää tarinan kerrontaa puhuessani, vielä enemmän palan halusta käyttää sitä sisällöntuotannossa. Haluan ensinnäkin rakentaa nettisivuillemme toimivan tarinan meidän tiimistä. Kirjassa muistutetaan, että kaikkia ei voi syleillä, vaan töitä tehdään aina rajatulle asiakasjoukolle. Meidän on tiiminä valittava asiakaskuntamme, joka määräytyy osin meidän tarjoamiemme palveluiden kautta.\nEn kuitenkaan halua jäädä kertomaan tarinoita pelkästään meidän tiimimme kotisivulle, vaan haluan tuottaa tarinoita myös muillekin yrityksille. Haluan rakentaa tarinankerronnasta sisällöntuottajan salkkuuni yhden työkalun. Haluan ajan kanssa muovailla itselleni tarinankerronta palvelun, jota voin alkaa keväällä myydä yrityksille. Taitoa tarinankertojana on vielä syytä kehittää, mutta minulla on vielä hyvää aikaa harjoitella. Mietin, että harjoituksia voisi tehdä yrityksille halvemmalla hinnalla alkuun, kun laatu ei ole vielä tasaista eikä palvelulle pysty antamaan 100 prosenttista laatutakuuta. Taas on vain aika kerätä rohkeutensa ja yrittää!\nTarinankerronnan myymiseen, kuten yleisesti tarjousten ja esitteiden suunnitteluun kirja antoi hyvän vinkin: keskity siihen, mitä asiakas palvelusta saa, älä siihen, miten sen teet. Tein taannoin visualisoidun ”esitteen” palvelustamme, jolloin huomasin (ja kuulin asiakkaalta), että yksinkertainen on kaunista. Ja sen haluaisin saada säilytettyä sekä tarinoissa, että tarjouksissa ja esitteissä. Siispä kirjassa esitelty KISS-periaate (Keep it simple, stupid) vain tehokkaammin käyttöön!\nVälihuomautuksena sanottakoon, että omalla kohdalla KISS tulisi ottaa välittömästi käyttöön monessa muussakin asiassa. ”Pienenä” perfektionistina sorrun usein turhaan kikkailuun ja tartun välillä jopa turhaan lillukan varsiin, vaikka työt saisi tehtyä tehokkaammin keskittymällä olennaiseen. Varsinkin tarinoiden kohdalla täydellisyys on kuitenkin yliarvostettua: aitous ja rosoisuus purevat täydellisyyttä paremmin.\nStorytelling-kirja tarjosi meidän tiimin Vaffa -projektia varten muutamia hyviä ideoita. Vaffan ympärille ollaan vastikään alettu luomaan hypeä. Facebookissa ja Instagramissa on alkanut tipahdella videoita synkän musiikin ja rosoisten kuvien saattelemana.\nRauhala ja Vikström kertovat kirjassaan, että ”tarinan pitää olla sellainen, että sitä ei voi kertoa eteenpäin kertomatta tuotteesta tai palvelusta”. Tällä hetkellä Vaffan videot, eivät kerro mitään Vaffan tarkoituksesta. Voisiko seuraaviin videoihin piilottaa vihjeitä siitä, mitä Vaffa oikeasti on tai vihjeitä siitä, milloin kaikki paljastuu? Tällä hetkellä Vaffan oikeaa ideaa ei tiedä, kuin ihmiset Tiimiakatemialla sekä muutama muu, jolle sana on kiirinyt suusta suuhun.\nToinen asia, joka nousi esille samaiseen projektiin liittyen, on Facebookin tykkäykset. Vaffalle halutaan paljon seuraajia sekä sen kautta sen ympärille halutaan luoda hype ja yhteisö. Pelkkä Facebook-tykkäys ei kuitenkaan riitä synnyttämään yhteisöä. Jos Vaffalle halutaan luoda oma yhteisö, täytyy ihmisten haluta kuulua sen tarinaan ja yhteisöön. Mikä on Vaffan tarina? Pitäisikö meidän kehittää se ja alkaa jakamaan sitä ”yleisölle” ja sitouttaa asiakkaita sitä kautta mukaan Vaffaan? Pitäisikö sosiaaliseen mediaan ladatuilla videoilla olla jokin yhteisöllisyyttä rakentava juttu esimerkiksi tarina? Tarina voisi olla Vaffan näköinen, ei mitään perinteistä olipa kerran -satua, vaan jotain pimeää, kuten projekti itsekin. Tai sitten toisaalta se voisi olla uusiin sfääreihin viety olipa kerran -tarina. Toisaalta tarinat syntyvät teoista (storydoing), siksi ei pidä odottaa, että tarinat lähtevät lentoon itsekseen. On tehokkaampaa tehdä jotain, mistä asiakkaat sekä muut kiinnostuvat. Voisiko se jokin löytyä videoista? Mitkä ovat ne asiat, jotka saisivat Vaffan tarinan lentoon? Entä miten hyödynnämme valittua kanavaa?\nKirjassa kerrottiin, että eräs mies oli julkaissut kirjan Twitterissä ja käynyt siellä roolihahmojen keskustelua Twitterin rajatulla merkkimäärällä. Mies siis hyödynsi Twitterin tarjoamia mahdollisuuksia. Mitkä ne mahdollisuudet voisivat olla Facebookissa ja Instagramissa? Vaffan käyttämät videot ovat varmasti yksi hyvä vaihtoehto. Vaffan videot eivät ole pitkiä. Usein tarinan pituus ei olekaan mikään meriitti. Lyhytkin voi olla ytimekästä. Hyvä ja havainnollistava esimerkki tästä oli seuraava tarina: ”Baby shoes for sale. Never worn.”\nTarinoissa ei siis merkitse aina merkkimäärä tai pituus, vaan sisältö ja se, miten osaa käyttää kunkin kanavan erityispiirteitä. Omalla kohdalla tuo kuuden sanan tarina iskee lujaa, kun miettii, mitä pienokaiselle on käynyt, että hän ei ole kenkiään päässyt käyttämään. Omissa kuvitelmissani ei ollut onnellista loppua.\nSekä suullisessa että kirjallisessa tarinankerronnassa pätee sama kahdeksan sekunnin ”sääntö” – sinulla on kahdeksan sekuntia aikaa vakuuttaa yleisösi. Siksi haluan erityisesti harjoitella aloituksia. Mitkä ovat hyviä tapoja aloittaa teksti? Millä lukija tai kuulija koukutetaan kiinni aiheeseen? Näihin on syvennyttävä vielä lisää, mutta uskon, että tunteet näyttelevät suurta osaa aloituksissakin.\nHyvän aloituksen ja tarinan kanssa auttaa hyvä ihmistuntemus. Rauhalan ja Vikströmin kirjassa sanotaankin, että kaiken pitäisi lähteä ihmisten ymmärtämisestä ja hyvästä analytiikasta, muutoin markkinointiviestinnän panostukset menevät hukkaan. Sen vuoksi aion ottaa lukuun keväällä kirjoja siitä, miten ihmisiä (asiakkaita) voisi ymmärtää paremmin.\nSeuraavana vuorossa on tietoinen opettelu tarinankertojaksi. Onneksi kirja tarjosi näppärän tarinankertojan ”lunttilapun”, johon vielä näin alkumetreillä voi tukeutua. Saa nähdä, onko kirjan ansiosta alkaneella tarinallani onnellinen loppu vai iskeekö pelko likaa kapuloita rattaisiin. Kuka on tarinan voittaja? Sen kertoo aika.\nTagit: sisällöntuotanto, Storytelling, tarinankerronta, tarinat, tunteet


Mustilassa jälleen, huumaava taimipäivä ja kierros arboretumissa - Mama's garden\nMustilan arboretumissa on monenlaisia kasvuympäristöjä. Tässä kenkäkallion lakea.\nViime viikon lauantaina pakkasin lapset, eväät ja muutaman vaihtarikasvin autoon ja suuntasin kohti Mustilan arboretumia ja siellä järjestettävää taimipäivää. Edellisen syksyn tapahtuma jäi minulta väliin, joten aikaa viime kertaisesta vierailusta Mustilassa oli vierähtänyt jo pitkä tovi. Tunnelma markkinapaikalla oli huumaava ja väkeä oli hurjan paljon. Olin paikalla heti aamusta ja hyvä niin, sillä erikoisimmat taimet hävisivät todella nopeasti myyjien pöydiltä innokkaiden harrastajien ostoskasseihin. Itse taimipäivien antia en ehtinyt kuvaamaan yhdelläkään kuvalla koska niin nenä kiinni kasveissa sitä kulki monta tuntia.\nMeinasivat kaikki luennotkin mennä ohitse siinä viherhuumassa mutta onneksi kuitenkin ehdittiin kuuntelemaan lopulta kaksikin mielenkiintoista puheenvuoroa. Ensimmäinen oli maisema-arkkitehti Anne Rihtniemi-Rauhn luento, mielenkiintoa ja jännitettä suunnittelun keinoin, jossa hän antoi vinkkejä jo kauan käytössä olleista suunnittelun keinoista joilla saada (metsä)puutarhasta jännittävä ja kaunis. Näkymien avaaminen ja ns. maiseman lainaaminen olivat itselleni jo tuttuja juttuja joita olin käyttänyt omassakin puutarhassa. Mieleeni jäi myös hänen luonnonmukaisen vaikutelman luomista käsittelevä osuutensa ja se kuinka paljon itse asiassa luonnonmukaiselta näyttävässä puutarhassa onkaan tehtävä jotta näkymät säilyvät avoimina ja puutarhamaisina. Luonto ottaa nopeasti tilan haltuun mikäli puutarhurin ohjakset löystyvät. Anne on erityisen kiinnostunut historiallisista vanhoista puutarhoista ja niiden ennallistamisesta. Hänen luentonsa sisälsikin ihanaa historian havinaa ja oli mielenkiintoista kuulla miten jo satoja vuosia sitten on puutarhoja suunniteltu ja millaisia suuntauksia on eri aikakausina ollut vallalla.\nOlisiko tämä kenties joku Ilex?\nYksi “Mustilan pojista”, Jaakko Saarinen esittelemässä kellovaiveroa.\nKellovaivero kasvattaa seuraavan kesän kukkanuput jo edellisenä kesänä.\nToinen kuuntelemamme luento sisälti annoksen Aralia-tietoutta Mustilan omalta pojalta dendrologi Jaakko Saariselta. Hänen luentonsa ovat joka kerta yhtä sykähdyttäviä ja ne pitävät sisällään todella paljon tietoa mielenkiintoisista kasveista. Monenlaisia aralioita voi siis kasvattaa myös ulkona puutarhassa, vaikka ensimmäisenä monelle tuleekin aralioista mieleen kodin viherkasvit. Luennon yhteydessä tajusin, että minullakin kasvaa puutarhassani yksi aralia, mantsurianaralia, Aralia continentalis. Se on tällä hetkellä lammikon takakummulla täydessä kukoistuksessaan, sillä kasvi on minusta kauneimmillaan kun sen komeat marjatertut ovat kypsyneet. Marjat eivät kuitenkaan ole syötäviä vaikka lintujen suihin ne nopeasti katoavatkin. Täältä vanhasta postauksesta löysin kuvankin araliastani <3\nJaakon johtamana pääsimme vielä illan viimeiselle kierrokselle arboretumiin. Väkeä kierroksella oli runsaasti ja se hieman hankaloitti kasvien kuvaamista kun jonossa kuljettiin mutta kun pysytteli porukan etunenässä kuuli kuitenkin ihan mukavasti Jaakon jutustelua erilaisista arboretumin kasveista ja joitakin kuviakin sain vauhdissa näpsäistyä 🙂 Heti kierroksen alussa Jaakko esitteli minulle täysin vieraan kasvin, kellovaiveron (Pieris floribunda), josta onnistuin ottamaan muutaman onnistuneen kuvan. Tämä karoliinankellovaivero on ikivihreä ja tekee kukkanuput valmiiksi jo edellisenä kesänä. Pensaissa oli runsaasti nuppuja joten ensi kesänä onkin odotettavissa runsas valkoisten kukkien pilvi pensaiden yllä <3\nUpea keltahevoskastanja, Aesculus octandra ei vaikuta Mustilassa herkemmältä kuin paljon yleisempi balkaninhevoskastanja.\nTaustalla kohoavat valtavat laikkuköynnöksien kasvustot. En yhtään muista mikä puu tuo tuossa keskellä olikaan?\nKierroksella mukanani ollut puutarhaystävä ihastui ikihyviksi arboretumin suloisiin purppurapihtoihin ja kuulin hänen ostaneen kierroksen päätteeksi pihdan taimen kotiin viemisiksikin. Ja mikäs oli ihastuessa, sillä niin kauniita nuo pihdat olivat minunkin mielestäni. Purppurapihta tai mikään muukaan isoksi kasvava puuvartinen ei kuitenkaan tällä kertaa livahtanut omaan ostoskassiini, sillä meille ei valitettavasti mahdu enää yhtään isoksi kasvavaa puuta, ellei alta kaada jotakin muuta pois.\nPurppurapihdan, Abies amabilis pieniä taimia.\nJa jälleen kerran ihailin piippuköynnöstä jota kasvaa arboretumissa monessa paikassa. Voi, milloin tälle löytyisi meiltä arvoisensa kasvupaikka?! Tämäkin kasvi innoittakoon minua jatkossa ottamaan vihdoinkin sen halvatun hitsausvehkeen esille ja aloittamaan kasvitukien tehtailun 😉\nVaan ihana oli siis jälleen päivä Mustilassa ja joka kerta kun siellä käyn tulen vakuuttuneemmaksi, että tuo paikka tulee jatkossakin säilymään kohteena mihin matkaan vuosi vuoden perään aina uudestaan ja uudestaan. Kiitos taimipäivästä 2019 Mustilan väelle, kaikille talkoolaisille ja myyjille, toivottavasti ensi vuonna tavataan jälleen!\nkellovaivero, Mustilan arboretum, Mustilan taimipäivä 2019\nOlipa kiva tavata tuollakin. Minusta Mustilan taimipäivä paranee vain vuosi vuodelta. Hyviä löytöjä sieltä tuli taas tehtyä ja ne hinnat, ei mistään muualta saa erikoisuuksia niin edullisesti sisältäen kaupan päälle täydelliset tiedot kasvista.\nTotta, harrastajien hinnat ovat kyllä edullisia. Taimet ovat monella kylvötaimia joita on tullut yli oman tarpeen. Ja löytöjä sieltä varmasti tekee jokainen kävijä👍\nKiva kirjoitus ja ihmeen hienot kuvat metsästä! Kellovaivero oli kyllä kaunis.\nNoita kuvia ihmettelin itsekin kun tosiaan lähes vauhdista niitä räpsin. Yksi ihana kuva sammaleisesta kannosta harmitti kun oli ihan liikahtanut mutta muuten kohtalaisia otoksia. Nimikyltit kyllä jäi kuvaamatta siinä menossa ja muisti ei jaksanut pitää kaikkea kuultua päässäni. Onneksi sain tarkistaa pari faktaa sinulta💚


Löydä SURPRICE CAR RENTAL vuokra-autot kaupungissa Skopje | momondo\nSURPRICE CAR RENTAL autonvuokraukset kaupungista Skopje\nEtsi ja vertaa hyviä SURPRICE CAR RENTAL vuokra-autotarjouksia kaupungissa Skopje\nSURPRICE CAR RENTAL vuokra-autotarjoukset Skopje, Skopje\nParas aika vuokrata Pieni auto vuokraamosta SURPRICE CAR RENTAL Skopje, Skopje on joulukuu hintojen ollessa 8 € per päivä keskimäärin. 8 € per päivä on 54 % alhaisempi kuin 17 € kuin keskimääräinen vuosihinta SURPRICE CAR RENTAL Pieni autonvuokraukselle kaupungissa Skopje. Halvin kuukausi vuokrata Pieni auto SURPRICE CAR RENTAL Skopje on joulukuu ja heinäkuu on taas vastaavasti kallein. Saatat silti löytää hyviä tarjouksia kuukauden heinäkuu aikana Pieni autoille, joita vuokraamo SURPRICE CAR RENTAL tarjoaa riippuen päivästä jolloin teet varauksen.\nSkopje SURPRICE CAR RENTAL toimipaikat\nAlla on tietoja kaikista SURPRICE CAR RENTAL vuokra-autojen sijainneista Skopje, mukaan lukien osoite, puhelinnumero ja asiakasarviot\nTietoja SURPRICE CAR RENTAL autonvuokrauksesta kaupungissa Skopje\nOnko COVID-19:n aikana turvallista vuokrata SURPRICE CAR RENTAL auto kaupungissa Skopje?\nSURPRICE CAR RENTAL haluaa varmistaa, että Skopje alueen asiakkaat ja henkilökunta tuntevat olonsa turvalliseksi COVID-19:n aikana. Tämän seurauksena SURPRICE CAR RENTAL on ottanut käyttöönsä tehostetun siivouksen kaikissa Skopje vuokra-autojen toimipisteissä. Näihin lisätoimenpiteisiin kuuluu paljon kosketuksia saavien alueiden, kuten ovenkahvojen, ohjauspyörien ja keskikonsoleiden desinfiointi.\nOnko vuokraamolla SURPRICE CAR RENTAL toimipistettä kentällä Skopjen Aleksanteri Suuren kansainvälinen lentoasema lentokenttä?\nVuokraamolla SURPRICE CAR RENTAL on 1 toimipaikkakentällä Skopjen Aleksanteri Suuren kansainvälinen lentoasema lentokenttä. Vuokraamo SURPRICE CAR RENTAL löytyy osoitteesta Alexander The Great Airport.\nMikä on suosituin vuokra-auto vuokraamolta SURPRICE CAR RENTAL , kun vierailet kaupungissa Skopje kuukauden heinäkuu aikana?\nEdullinen vuokra-autot ovat suosituimpia vuokraamon SURPRICE CAR RENTAL tarjoamista autotyypeistä kaupungissa Skopje kuukauden heinäkuu aikana. Vuokraamon SURPRICE CAR RENTAL Edullinen autot maksavat keskimäärin 17 € per päivä, ja halvin löydetty hinta oli 17 € päivä päivä kuukauden heinäkuu aikana.\nKuinka monta SURPRICE CAR RENTAL autonvuokrauksen toimipistettä löytyy kaupungista Skopje?\nAlexander The Great Airport on suosituin SURPRICE CAR RENTAL autonvuokrauksen toimipiste kaikista 7 toimipisteistä, joita kaupungista Skopje löytyy. Viimeisten 12 kuukauden aikana kerättyjen käyttäjätietojen perusteella 89 % momondon käyttäjistä, jotka ovat varanneet SURPRICE CAR RENTAL vuokra-auton tekivät sen osoitteessa Alexander The Great Airport sijaitsevassa toimipisteessä.


Kierrätysmuovista kodin kierrätyspisteeksi - Pentagon Design\nKonseptisuunnittelu, Teollinen muotoilu, Tuotemuotoilu\nOrthex SmartStore™ Collect on uusi ratkaisu lajittelun haasteisiin. Lähtökohtana oli tehdä yhä pienemmissä tiloissa asuvien asiakkaiden ympäristöystävällisten valintojen tekemisestä helpompaa ja hauskempaa — fokuksena oli erityisesti pakkausjätteen kierrätys kotitalouksissa. Uusi SmartStore™ Collect -tuote tarjoaa kaivattua lisätilaa kierrättämiseen. Kierrätyksen ja jätteiden lajittelun haaste kotioloissa on kansainvälinen ja tämä uusi tuote on heti lanseerauksen yhteydessä huomioitu myös laajasti ulkomailla ja palkittu usealla kansainvälisellä design alan palkinnolla kuten Red Dot Product Design Award 2020, German Design Award 2020 ja ICONIC AWARD 2020.\nSuunnittelussa meidän tuli huomioida SmartStore™ -tuoteperheen periaatteet ja lupaus ”Fiksun säilytyksen asiantuntija”. Tuotteen tavoitteena on tarjota käytännöllistä toiminnallisuutta, olla designiltaan pitkäikäinen ja sopia sisustukseen, unohtamatta tuotteiden laatuvaikutelmaa ja fyysistä kestävyyttä. Pääfokuksena oli vastata lajittelun haasteeseen sisustuksellisella tuotteella, jota ei tarvitse piilottaa.\nUusi SmartStore™ Collect koostuu kierrätysmuovista valmistetusta laatikosta, kolmesta kantokahvallisesta kierrätysastiasta ja bambukannesta. Muotokieleltään selkeä lopputulos mahdollistaa SmartStore™ Collectin käyttämisen lajittelun yli myös muun tyyppiseen, kuten esim. lelujen säilyttämiseen. Tukevan rakenteensa ansiosta tuote toimii myös jakkarana: monikäyttöisyys ja sisustukseen sopiva muotoilu yhdessä mahdollistavat tuotteen pitämisen esillä myös pienissä kodeissa.\nSmartStore™ on fiksun säilytyksen asiantuntija, jonka tuotteet on suunniteltu ratkaisemaan jokapäiväiset säilytyshaasteet. SmartStore™ Collect -tuoteperhe tarjoaa monikäyttöisen ja sisustuksellisen ratkaisun kotitalousjätteiden lajitteluun.\nOrthex kiihdyttää designin avulla kasvua\nOlemme olleet perustamassa ja kasvattaneet design-osaamista Orthexin organisaation kaikilla tasoilla jo vuodesta 2000.


Räystäskourua huippu edullisesti !!!, ...\nRäystäskourua huippu edullisesti !!!\nNyt mahtava paketti tarjous !!! 40 metriä kourua kiinikkeineen sekä 4 kpl alastuloja 2.7 metriä . Värit musta ,ruskea ja valkoinen . Koko paketti huippu edulliseen hintaan 360 euroa . Niin kauan kun tavaraa riittää . 0400-452187.\nOta yhteyttä ilmoittajaan marttifriman\nLähetä viesti ilmoittajalle marttifriman